Ai‘ta! » Sevel a ra klemm Skol-Veur Kreistez Breizh a-enep stourmerien ar brezhoneg !\nE-kerzh gouel etrekeltiek diwezhañ en Oriant e oa bet kaset un oberenn arouezel dirak stand Skol-veur Kreistez Breizh evit sevel a-enep politikerezh ar skol-veur war ar brezhoneg. Disammet ‘oa bet totemoù panellerezh unyezhek dirak stand ar skol-veur e gouel etrekeltiek en Oriant. Evit gouzout hiroc’h, sellet ouzh al liamm evit an teul klok + video : https://aita.bzh/?p=4719\nPal e oa goulenn groñs pas hepken ar gwir da vout met ivez aotregezhioù e brezhoneg er skol-veur ar Mor-Bihan hag ur stummadur evit an deskadurezh divyezhek. Hiziv an deiz e vez stummet an danvez gelennerien er skolioù-meur met n’eus netra evit ar gelennerien divyezhek er Mor-Bihan !\nAdgoulennet hon eus dre an oberenn-mañ un emvod get Prezidant Skol-veur Kreistez Breizh, Ao. Jean Peeters, a respont… en ur sevel klemm a-enep stourmerien ar brezhoneg !\nDre m’emañ o tostaat an dilennadegoù rannvro ha sinadur ar c’henemglev war yezhoù Breizh etre ar Stad hag ar rannvro (rakwelet en Emglev evit dazont Breizh e 2013), prizet e vo politikerezh Skol-Veur Kreistez Breizh a-enep treuzkas ar yezh gant ar vretoned !\n« 14 pal da dizhout evit un emglev a-feson evit diorren ar brezhoneg !\nKenemglev evit ar brezhoneg : d’ober petra ? – Lizher digor Ai’ta! »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/194 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/194\nSANT IAN, VI.\nGapernaüm ; tenval e oa dija, ha Jesus ne oa ket deuet c’hoas d’ho c’havout. (18) Dre ma oa krenv an avel, ar mor a zave he darzou. (19) Mes goude m’ho doe ranviet var-dro pemp var-n’ugent pe tregont stad, e veljont Jesus o vale var ar mor, hag o tostaad d’ar vag ; hag e oent spountet. (20) Mes hen a lavaraz dezhe : Me eo, n’ho pezit ket a aoun. (21) Digemer a rejont eta anezhan gant plijadur er vag, ha kerkent, ar vag en em gavaz ouz an douar da behini ez eent.\n(22) An deiz varlerc’h, ar bobl a oa choumet en tu all d’ar mor, a velaz ne oa bet bag all e-bed eno nemed an hini en pehini e oa eat he ziskibien, ha penaos Jesus ne oa ket eat ebarz ar vag ganthe, mes e oant eat kuit ho-unan (23) (koulskoude bagou all a oa erruet euz a Diberiad, tost d’al leac’h en pehini ho doa debret bara, goude m’hen doe an Aotrou rentet grasou) ; (24) pa velaz eta ar bobl penaos Jesus ne oa ket eno, nag he ziskibien ken neubeud, ez ejont er bagou, hag e teujont da Gapernaüm da glask Jesus.\n(25) Hag o veza hen kavet en tu all d’ar mor, e leverjont deshan : Mestr, peur oud-te en em gavet aman ? (26) Jesus a respontaz hag a lavaraz dezhe : E gwirionez, e gwirionez, hen lavaran deoc’h, c’houi a glask ac’hanoun, n’e ket abalamour ma hoc’h euz gwelet miraclou, mes abalamour ma hoc’h euz debret euz ar bara, ha ma’z oc’h bet rassaziet. (27) Labourit, nann evit ar boued a beris, mes evit an hini a bad beteg er vuez eternel, hag a vezo roet deoc’h gant Mab an den ; rag Doue, an Tad, hen deuz merket he-man gant he ziel.\n(28) Lavaret a rejont eta dezhan : Petra a raimp-ni evit accomplissa oeuvrou Doue ? (29) Jesus a respontaz dezhe : OEuvr Doue eo, ma credfac’h en hini a zo bet digasset ganthan.\n(30) Neuze e leverjont dezhan : Pe seurt miracl a rez-te eta evit ma her gwelimp, ha ma credimp enoud ? Pe seurt oeuvr a rez-te ? (31) Hon tadou ho deuz debret ar mann en dezert, hervez ma’z eo scrivet : Roet hen deuz dezhe da zebri ar bara euz an env.\n(32) Ha Jesus a lavaraz dezhe : E gwirionez, e gwirionez hen lavaran deoc’h : Moises n’hen deuz ket roet deoc’h bara an env ; mes va Zad a ro deoc’h ar gwir vara euz an env. (33) Rag bara Doue eo an hini a zo\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/194&oldid=125296 »


Pajenn:Milin - Gwechall-goz e oa.djvu/83 - Wikimammenn\nPajenn:Milin - Gwechall-goz e oa.djvu/83\npeur-achui e dro, a gasas anezan daved ar Gwalarn, unan eus e dri breur all.\n— Sad’ ama, a lavaras d’ezan, eur c’henderv bihan d’eomp, a zo o klask e wreg dre ar bed. Eat eo dioutan gant eur mignon he doa, ha red eo e ve eat pell gantan da chom, pa n’hon eus ket kavet anezi. Lak anezan warc’hoaz war da gein, evel am eus-me great hirio, ha ma na deu ket a-benn eus e daol warc’hoaz kennebeut, kas anezan da gaout unan eus hon daou vreur all. Eur c’henderv d’eomp eo, a lavar va mamm, rak e vamm-goz hag hon hini-ni a oa diou vamm-goz.\n— Gwir eo, eme ar Gwalarn ; neuze eo kar-tost d’eomp. Deus ’ta, paotr bihan, eme ar Gwalarn, war va c’hein, ha dalc’h mat d’am bleo, rag aon na gouezfes diwar va c’hein.\nVa breur a zo eur paotr sioul em skoaz-me. Netra ne harz ouzin pa vez droug ennon : me a ziskar ar gwez er c’hoajou, a dorr gwern al listri, me a laka ar mor da lammet beteg an nenv. Diwall ’ta. Mont buan a rankan, ha mall eo d’in en em gaout er gear.\nKear heman a oa war gern pe gribell ar menez uhela a oa er bed, dindan eur roc’h vras ha ledan, goloet he fenn gant an erc’h. En eur vont e-barz e stouas stumm evel e vreur hag e reas eur zoroc’h gant e alan, ma kase en e raok an erc’h rodellet a verniou hirr.\nGoude koania eno gant an Avel-gwalarn, hor martolod a gouskas c’houek, pa deuas an domder d’ezan, rak riou en doa bet, ken na skrije, ar pennad ma ’z oa bet war gein ar Gwalarn.\nAntronoz mintin mat e voe dihunet gant alan an Avel o c’houeza.\nAdtapet diwar « https://br.wikisource.org/w/index.php?title=Pajenn:Milin_-_Gwechall-goz_e_oa.djvu/83&oldid=136721 »


Lec’hiadur Reiderland e proviñs Groningen hag en Izelvroioù\nKod post 9684-9694\nMaer Lo van Kats (PvdA)\nGorread 156,72 km²\ndouar 98,44 km²\ndour 58,58 km2\nHed 7° 5' .." Reter\nLed 53° 10' .." Norzh\nPoblañs 6 971 (31.05.2009)\nStankter 71 ann./km²\nLec'hienn ar gumun www.reiderland.nl/\nReiderland (distagañ :) a zo ur gumun e proviñs Groningen en Izelvroioù. Savet eo bet e 1990 : divodet e voe Finsterwolde ha Bad Nieuweschans ha kendeuzet e voent e Beerta. E 1992 e voe dibabet an anv Reiderland. Ar c'hêrioù ha kêriadennoù da-heul a ya d'ober ar gumun : Beersterhoogen, Beerta, Booneschans, Drieborg, Ekamp, Finsterwolde, Finsterwolderhamrik, Ganzedijk, Goldhoorn, Hamdijk, Hongerige Wolf, Kostverloren, Kromme-Elleboog, Nieuw-Beerta, Nieuwe Statenzijl, Bad Nieuweschans, Oude Statenzijl, Oudedijk, Oudezijl hag Ulsda.\nReiderland a zo unan eus ar peder c'humun izelvroat ma kaver kuzulierien a zo ezel eus ur strollad komunour (an teir c'humun all o vezañ : Heiloo, Scheemda ha Lemsterland). Da-geñver dilennadeg 2002 e teuas Nieuwe Communistische Partij-NCPN da vezañ strollad politikel pouezusañ Reiderland (44% eus ar mouezhioù, 5 kuzulier diwar 13).\nDa-geñver dilennadeg 2006 e kollas NCPN 3 dileuriad, hag e tapas kaout 18,3% eus ar mouezhioù. E kuzul-kêr Reiderland ez eus 13 dileuriad :\nGemeenteBelangen : 3 dileuriad\nNCPN : 2 zileuriad\nReiderland[kemmañ | kemmañ ar vammenn]\nReiderland a zo ivez anv un takad en Izelvroioù hag en Alamagn en em gavas dindan dour (en holl 33 c'hêriadenn hag ur gêr) e 1277 pa voe savet pleg-mor Dollart. Lod brasañ an takad a zo bet lakaet da bolder abaoe.\nA-benn ar 1añ a viz Genver 2010 e vo kendeuzet Reiderland, Scheemda ha Winschoten e kumun Oldambt. Winschoten eo a vo lakaet da bennlec'h.\nAdtapet diwar « https://br.wikipedia.org/w/index.php?title=Reiderland&oldid=1807259 »\nKemmoù diwezhañ degaset d'ar bajenn-mañ d'an 28 Gwe 2018, da 16:19.


Pajenn:Sales - Introduction d’ar Vuez devot.djvu/242 - Wikimammenn\nPajenn:Sales - Introduction d’ar Vuez devot.djvu/242\neus un attaich bras outo : rac netra ne zisquez . quement an attaich ouz ar pez a so collet, evel an affliction hac ar c’heuz d’ar c’holl-se. Na zesirit quet eta dre uh desir hantier ha fourmal ar mad pehini n’hoc’h eus quet, na liquit quet larg ho calon er mad pehini hoc’h eus : n’en em zesolit quet eus ar c’hollou pere a erruo gueneoc’h, hac ho pezo ur sujet bennâc da gridi penaus peguement bennâc ma veac’h pinvidic dre effet, n’en douc’h quet re affection ha dre attaich, mæs quentse ez ouc’h paour hervez ar speret, ha racse ez ouc’h eürus, pa lavar hor Salver ec’h apparchant Rouantelez an Eê ouzoc’h.\nPenaus e ranquer pratica ar baourentez reell o chom cousgoude er binvidiguez reel.\nAR Peinteur Parrasius a beintas ar bopl Athenien dre un invention speredus meurbet, oc’h e represanti eus a un natural bigarre ha variant, colerus, injust, inconstant, courtesius, truezus ha deboner, resolu, glorius, humbl, courachus ha cousgoude prest da quemeret an teac’h, ha quemense oll assambles : hoguen me, va Philotee, a garre lacat en ho calon ar binvidiguez hac ar baourentez ive assambles, ur sourci bras hac un disprigeanç bras assambles evit an traou temporal. Ho pezet mui\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/242&oldid=127308 »


Pajenn:Perrot - Bue ar Zent.djvu/135 - Wikimammenn\nPajenn:Perrot - Bue ar Zent.djvu/135\nGoude bezan hadet komzou Doue a bep tu, brevet e gorf gant e labouriou tenn hag e binijennou garo, gonezet gantan e gurunen, e varvas en karante ar C’hrist, en Landerne, war-dro hanter ar c’houec’hvet kantved.\nE ziskibien, gant ôtre eskob Leon, a zebelias gant doujanz e gorf en Lokirek, el lec’h m’eo karet ha pedet c’hoaz e hano binniget.\nWar a lavar ar re goz, sant Gwerok a gavas eun devez, en Kastel, da genver unan eus goueliou ar Werc’hez, eur gemenerez o vriat war dreujou he dor. Gourdrouz a reas anezi, ha hi ha respont kerkent d’ezan n’he devoa micher-all ebet da c’honid he bara, hag e renke dibri d’an deiou gouel koulz ha d’an deiou labour. Dal ma oe kouezet ar gomz-ze eus he genou, e teuas notet hec’h izili, ha ne oe ket evit finval, hiviziken, nag he divrec’h nag he zreid.\nAnzao a reas neuze he fec’hed.\nYun ha pedi a reas epad eiz de dustu ; goulenn a reas gant sant Gwerok dont d’he gwelet. Heman, o welet he glac’har, a bareas anezi gant sin ar groaz.\nEvit diskouez hec’h anaoudegez vat, ar gemenerez a roas he zi d’ar zant, a reas anezan eur chapel d’ar Werc’hez, a oe lezhanvet chapel Itron-Varia-Kreisker.\nYan Montfort, duk Breiz, (1345-1399) a reas sevel eur chapel neve el lec’h-ze, ha warnezi eman kaeran tour dantelezet a zo er bed holl.\nLabour zul, labour a gul\nRed eo dibri bemde evit chom beo, mes n’eo ket red bezan bemde stag ouz al labour, a drugare Doue, evit kaout bara da zibri. N’eus den ebet, ha goude labourât c’houec’h devez, ne c’honefe ket a vara evit seiz.\nHag ahendall, al labour zul, elec’h pinvidikât an den, e baourât ne ra ken. Ar c’horf n’eo na dir nag houarn ; ezom an eus da baouez, beb an amzer, ha goude diskuizan, ec’h a kalz gwelloc’h en-dro. N’eo ket an neb a zo aketusan war e labour eo a labour ar muian. Diskuiz ar zul a zo grêt evit brasan mad ar c’horf.\nMes an den, n’eo ket eur c’horf hepken a zo anezan. An den a zo kalon, an den a zo spered, an den a zo ene : kalon, spered hag ene an den o deus ezom eus ar zul.\nDaoust hag eur vue eo bezan daoubleget bemde war an ero, hep gallout diskuizan gwech ebet, da zonjal, da garet ha da zevel an daoulagad trezek an nenv ?\nD’ar zul, dreist-oll, eo e vev an den e vue den. D’ar zul, dreist-oll, eo e vev an den e vue gristen ; d’ar zul eo e weler ar gerent ; d’ar zul eo e lenner hag e kemerer el levriou magadurez ar spered ; d’ar\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/135&oldid=140376 »


Lun 15 a viz Meurzh, niv.277\nSizhun 11 - 2010\nkasit ho chomlec'h da: bremaik@free.fr\nKentañ tro ar votadegoù-rannvro\nDec'h e oa bet aozet e Frañs kentañ tro ar votadeg evit dilenn ar guzulierien-rannvro. Ar wech diwezhañ e oa da votiñ er stumm-se, a vo cheñchet a-benn 2014 [s.o. Bremañ niv.341, miz Meurzh 2010]. Pedet e oa bet neuze ar Vretoned da votiñ evit daou guzul-rannvro: hini Rannvro Breizh evit annezidi pevar departamant ha hini Broioù-al-Liger evit annezidi al Liger-Atlantel. Sifr strakusañ ar vot zo bet an niver a dud chomet hep mont da votiñ: pe e vefe e Breizh pe e lec'h all er C'hwec'hkorn eo bet izel-tre ar feur mouezhiañ. Tud Aodoù-an-Arvor eo o deus votet ar muiañ, gant 51,78 eus an dud enskrivet o vont da vouezhiañ, heuliet gant tud al Liger-Atlantel gant 49,35%. En Il-ha-Gwilen eo ez eus bet an nebeutañ a dud o vouezhiañ, gant 47,27%. E penn ar jeu en div rannvro e kaver al listennadoù kaset war-raok gant ar PS (o vodañ PC hag ekologourien zo): 37,19% eus ar mouezhioù gant Jean-Yves an Drian ha 35,61% evit Jacques Auxiette (el Liger-Atlantel, 34,36% er rannvro Broioù-al-Liger). Dont a ra da eil en div rannvro listennadoù tuad ar gouarnamant (UMP ha strolladoù liammet): 23,73% evit Bernadette Malgorn ha 28,09% evit Christophe Béchu (32,78% er rannvro a-bezh). Dont a ra gwelloc'h a-benn listennadoù Europa Ekologiezh el Liger-Atlantel (16,06%) hag en Il-ha-Gwilen (14,52%) eget e peurrest Breizh. An disoc'h evito zo 12,21% evit Rannvro Breizh ha 13,64% e Broioù-al-Liger. D'ar pevare plas e teu listennadoù an FN gant kazi memes disoc'h e pep lec'h (6,18% evit Rannvro Breizh ha 6,19% el Liger-Atlantel). N'eo nemet er Mor-Bihan eo uheloc'h ar sifr gant 7,89%. E Rannvro Breizh kenkoulz hag el Liger-Atlantel e teu goude-se listennadoù ar Modem ha Ni ho savo Breizh (Kristian Troadeg/Strollad Breizh). Evit al listennad diwezhañ-mañ eo e Penn-ar-Bed he deus rastellet ar muiañ a vouezhioù gant 6,82%. An eil tro a vo aozet benn disul, 21 a viz Meurzh.\nAl leti hag an indianed\nD'an 8 a viz Meurzh ez eus bet divizet gant Lez-varn Veur Indez, e vefe serret leti bras Barefoot India, a zo war inizi Andaman, e pleg-mor ar Bengal, e su Birmania. Dont a ra an diviz diouzh ma vez tost-tre al leti-mañ ouzh ur gêriadenn e-lec'h ma vev kumuniezh ar re Jarawa (skeudenn), ha ne c'hellont ket bezañ mat ken abalamour dezhañ. Un takad surentez a oa bet termenet koulskoude tro-dro d'al lec'h ma veve an indianed, met burutellet eo bet hennezh gant an embregerezh a savas al leti, ha bremañ emañ hennezh e kreizik-kreiz an takad-surentez-mañ. Gallout a reer bezañ laouen gant an diviz-mañ, koulskoude n'eo ket renket pep tra evit c'hoazh. Un hent a zo c'hoazh, o treuziñ takad an indianed. Gant hennezh e teu gweladennerien, ha dre ma n'eus ket bet kalz darempredoù etre ar re Jarawa ha poblañsoù all e vezont gwan-kenañ dirak ar c'hleñvedoù estren, dre ma n'int ket gwarezet. Abalamour d'ar c'hleñvedoù dija an hini eo ez eo marvet ezel diwezhañ ar boblañs Bo, e miz Genver tremenet, hag an izili all araozañ.\nLaëtitia-May Le Guelaff: diskouezadeg e Beijing\nAn arzourez Laëtita-May Le Guelaff, eus Kemper, a ginnigo, etre an 11 a viz Ebrel hag an 8 a viz Even un diskouezadeg tresadennoù ha kizelladurioù, en diskouezva Imagine Gallery, e Beijing, kêr-benn Sina. Titl an diskouezadeg a zo: "One upon The Wolf.../Ur wech e oa ar Bleiz...". Evit kinnig he labour e veneg an arzourez ul lavarenn gant Georges-Louis Buffon: "Ma ne vije ket eus al loened, e vije digomprenusoc'h c'hoazh anien Mab-den". Diverkañ an harzoù etre mab- den hag al loened a glask ober Laëtita-May Le Guelaff, etre mojenn ha gwirvoud, etre an arz klasel hag an arz kempred (a-vremañ). Savet he deus an dastumad labourioù-mañ war an hironiñ (ar meskañ), an touell. Loen pe zen? Den pe loen? Boud pe mekanik? Ar c'hrouadennoù hiron zo neuze un doare da reiñ korf d'an aon, da anken, zo e kalon Mab-den (evel ma ra ar mojennoù a-viskoazh).\nGant sonerezh savet gant Rémy Starck e vo kinniget an oberennoù.\nTreizhet ar Meurvor Atlantel dre roeñviñ da 22 vloaz\nSed amañ rekord Katie Spotz, un Amerikanez a 22 vloaz, ar yaouankañ roeñverez o vezañ treizhet ar Meurvor Atlantel, hep skoazell ebet. Loc'het e oa d'an 3 a viz Genver tremenet eus aodoù Senegal. Ranket he deus talañ ouzh houlennoù bras e-kerzh an 4553 kilometrad bet treuzet war vor ganti, en he c'hanod a 6 metrad. Degemeret eo bet gant ur vag-heñchañ p'eo tostaet ouzh aodoù Guyana. Du-se eo bet saluded gant un 200 den bennak hag adkavet he zad hag he breur. Pal an treizh evit Katie Spotz a oa brudañ labour ur gevredigezh, Blue Planet Run, ha dastum arc'hant eviti. Raktres Blue Planet Run zo dont a-benn da bourveziñ gant dour ur miliard a dud n'hellont ket kaout dour mat da evañ en un doare reizh.\nAraoki, e oa ur Breizhveuriad a 23 bloaz a oa treizher yaouankañ ar Meurvor Atlantel, e 2005, graet etre Stad New Jersey ha Breizh-Veur.\nRouantelez-Unanet, Danmark - 2009\nSeveniñ : Nicolas Winding Refn\nOne-Eye, ur brezelour mut, a zo prizoniad. Implijet e vez evel ul loen emgann, da lazhañ tud e memes saviad hag eñ evit klanoù all. Dont a ra a-benn da dec’hout hag heuliet e vez gant ar bugel a rae war e-dro en toull-bac’h. Mont a reont gant ur strollad kristenien da Jeruzalem. Sañset...\nUr film iskis-kenañ eo Valhalla Rising. Ur film start eo. Feuls, daoust ma n’eo ket ken spontus hag a vefe tu da ijinañ, ha leun a brederioù liesseurt da c’houde. Ouzhpennomp ul lusk gorrek hag un doare da gontañ un tammig reut (dre chabistroù). Lakaomp ne vo ket aes da sellet evit an holl : n’eo ket ur film dudi tamm ebet. Ar pezh a zo tu da lâret avat eo ez eo filmet brav-espar gweledva Bro-Skos, e vez implijet ar sonerezh en un doare soutil hag efedus war un dro hag ez eus ul labour dreist war ar son, a dreuskas mat-tre nerzh ha pouez an natur (ar glav, an avel hag all). Ar preder diwar-benn ar relijion, an trevadenniñ a zo dedennus met n’eo ket displeget splann a-walc’h marteze. Valhalla Rising a zo evel un huñvre nec’hus, ne zalc’her ket soñj eus pep tra, n’ouzer ket mat petra e oamp sañset da gompren, hogen e chom sanket don er seller santadoù, skeudennoù zo. Deoc’h da welet...\nAvec le temps, chronique d'un village breton sous l'occupation allemande gant Mikeal Treger\nPa varv e dad e tiviz Mikeal Treger boulc'hañ gant un enklask diwar-benn e familh. Kalz traoù a fell dezhañ gouzout, traoù n'en deus ket bet amzer da gomz diwar o fenn gant e dad just a-walc'h.\nHa setu ma ya e darempred gant tud o deus bet anavezet e familh da vare an Eil Brezel-bed er Vourc'h Wenn. Dav ober buan, rak gwall gozh int : da veur a di-retred e rank Mikeal Treger mont a-benn kontañ kaoz gant a bep seurt tud. Ha tamm-ha-tamm e tizolo meur a dra a denn d'e familh. Kaoz a zo ivez eus familhoù all: ar re Roch pe ar re Grozon.\nUr pennad luziet-kenañ eo bet hini ar brezel, en ur gêr vihan evel ar Vourc'h Wenn zoken. Goude gortoz ur pennad mat e teu a-benn Mikeal Treger da vont da lenn dielloù al lezioù-varn bet savet goude ar brezel.\nGwenn pe du an holl? Tamm ebet, gris kentoc'h. Ne vo diskuliet sekred ebet amañ, deoc'h da vont da lenn. Ur wech kroget e vo diaes deoc'h dispegañ diouzh ul levr a lenner gant plijadur, rak gouzout a ra Mikeal Treger skrivañ brav, hag ez eo koulz lavarout ur seurt enklask-polis a ginnig deomp amañ.\nEmbannet gant Editions-Dialogues, 229 fajennad, 21€ an tamm\nForomoù Bu ha Ba\nDigoret ez eus bet foromoù war ar Genrouedad a-ratozh evit ar familhoù a ra gant ar brezhoneg e mod pe vod: brezhoneg gant ar vugale hepken, er skol, brezhoneg gant an dud, gant an tad pe ar vamm hepken... Digor eo neuze d'ar vrezhonegerien, forzh peseurt live yezh a vefe gante, ha d'ar c’hallegerien kement-all, hag a fell dezho aozañ plas ar brezhoneger er vuhez familh, evit ober a doare ma ne vefe ket ar yezh danvez labour skol hepken evit ar vugale.\nMeur a dem zo kinniget d'ar berzhidi: maread gortoz ar bugel, oad an trezoù, mont e brezhoneg gant ar bugel, an emzalc'h da gaout pa vez graet sotonioù gant ar bugel... bez’ ez eus ivez ur c'hornig evit kinnig rimadelloù, rekipeoù ha mennozhioù all a bep seurt. Kinniget e vez ivez ur rann evit eskemm diwar-benn al levrioù brezhonek pe divyezhek evit ar vugale, pe evit degemer testeni krennarded ha tud yaouank bet desavet en ur mod pe unan all gant ar brezhoneg...\nUr benveg talvoudus e vo evit kalz a dud: ingal e fell da dud zo degas ar yezh d'o bugale en un doare bennak met chom a reont diasur war an doareoù hag an tuoù d'ober kement-all, ha sederaat a c'heller ober pa ouier e c'heller eskemm gant tud all diwar-benn seurt danvez, tener ha personel.\nLennit Bremañ Meurzh 2010 !\nStourm difeuls kêriadenniz Bil'in e Palestina, dilennadeg prezidant Togo, steuñv gouarnamant Frañs e-keñver ar bezhin glas, Emgavioù Dizagn breizh en Oriant... Kaoz zo eus an holl draoù-se hag eus traoù all c'hoazh e-barzh niverenn Bremañ miz Meurzh 2010.\nAn teuliad zo gouestlet er miz-mañ d'an dilennadegoù-rannvro. Pevar bloaz en do ar c'huzul nevez evit kas war-raok e raktresoù. Goulennet ez eus bet ouzh an 11 listenn war ar renk e Rannvro Breizh reiñ o c'hinnigoù e-keñver labour hag armerzh, endro ha diorren padus, yezh ha sevenadur, hag an adunvanidigezh.\nKendalc'het e vo er miz-mañ gant div bajennad "Lennomp!", bet soñjet a-ratozh evit ar re zo o teskiñ brezhoneg. M’ho pez plijadurig o lenn Bremaik, plijadur ho po o lenn Bremañ, sur!\nEmbannet gant Skol an Emsav\n(4,5€ an tamm – 50€ evit ur bloaz – 60€ evit an estrenvro – 4€ bep miz dre lamadenn)


EN BRETON | Plijadur a zo e festoù-noz Gouelioù Meur Kerne !\nPar Katell UGUEN, Tudi Crequer, France Bleu Breizh Izel\nOuzhpenn ar sonadegoù bras, ar stalioù a-bep-seurt, ez eus deus emgavioù bras bep noz dirak iliz-veur Kemper : festoù noz Gouelioù Meur Kerne.\nTres laouen zo gant an danserezed ha danserien ! © Radio France - Tudi Crequer\nDibaoe 96 vloaz e vez deus Gouelioù Meur Kerne e Kemper ha bep bloaz e teu milieroù a dud da wel' an arvestoù, ar sonadegoù, pe c'hoazh an dibunadeg vras d'ar Sul. Un emgav a-bouez all eo ar festoù-noz a zo dalc'het war blasenn Sant Kaorintin, dirak an iliz-veur, bep noz.\nReportaj e brezhoneg e kerzh ur fest-noz e Gouelioù meur Kerne (1vn30)\nLaouen ar ganerien ha kanerezed...\nDeskiñ dañsoù ar vro a c'heller ober war an deiz e Gouelioù Meur Kerne, ha pa za an heol da guzh e vez leun-chouk an deltenn vras, ha strakal a ra ar planchod. Dimeurzh da noz e oa an daouad Le Corre - Fustec war al leurenn ha war a seblant o deus bet ar ganerezed kement a blijadur hag an dañsourien.\nDañsal 'ra an dud ! N'ouzon ket hag-eñ 'zo touristed kalz, met dañsal 'reont !\n"Brav eo bezañ e Kemper e-kichen an iliz-veur" eme Marie-Laurence Fustec ha ne oa ket deuet da ganañ e Gouelioù Meur Kemper dibaoe ur pemzek vloaz. "Dañsal 'ra an dud ! N'ouzon ket hag-eñ 'zo touristed kalz, met dañsal 'reont !"\n...hag an dud er sal ivez !\nMarie-Claire a zo boaz da zont da zañsal e festoù-noz Gouelioù meur Kerne. "Ar muzik 'zo brav, tout an dud 'zo plijet da vezañ amañ " emezi. A-du penn da benn eo he mignonez Jenovefa laouen da welet ez eus "leun a dud o tañsal".\n"Sapre sonerien a zo !"\nDont 'ra Gwen ivez "bep bloaz, bep noz, a-hed ar sizhunvezh !" Ar pezh plij dezhi ar muiañ eo ar meskaj tud. "Tud yaouank, tud kozh, tud a bep seurt, tud a oar dañsal, tud n'int ket gouest d'ober met n'eo ket grevus, tampir evit ar re a zo o c'hrozmolat, ret eo ober ! Ha gwir eo, sapre sonerien a zo ivez !"\nRoll ar festoù-noz e Gouelioù Meur Kerne\nplasenn Sant Kaorintin - 8e noz - digoust - an titour da gaout amañ\nMerc'her 24 a viz Gouere : Taouarh, Kendirvi, Gloaguen / Le Fur, Ebrel / Dabo\nYaou 25 a viz Gouere : Hopadenn, Gwenfol, Roblin / Evain / Badeau, Jaffré / Landeau\nGwener 26 a viz Gouere : Iris ha Papaotred, Titom, Nikosyz & Zencool, Lâret-Hi\nSadorn 27 a viz Gouere : Cyber fest-noz : Ampouailh, 'Ndiaz + den pedet, Talec Noguet Quartet, Bagad Kemper, Noon\nSul 28 a viz Gouere : Ourawen, Eben, Edgar Trio, Drask, Beat Bouet Trio


Pajenn:Perrot - Bue ar Zent.djvu/294 - Wikimammenn\nPajenn:Perrot - Bue ar Zent.djvu/294\nPetra eo an dilez-ze c’hoaz, koulskoude, en kichen an hini a ra Doue eus an den ?\nPec’hi a zo trei kein da Zoue evit mont da glask er grouadurien ar blijadur difennet. Dleet eo eta, evit lakat ar pec’her da baean e zle, e trofe Doue kein d’ezan, d’e dro.\nEpad ma ve danve, enor, yec’hed, pep tra eus ar pez a ra an eürusted diavêz. ar pec’her, er bed-man, a ra nebeut a van eus Doue.\nAn danve, ar madou, loened er c’hreier, peziou alaouret en armel, setu aze an doueou. Ar gwir Doue a rêr nebeut a van anezan.\nMes eun devez a deuïo hag e vezo red d’ar pec’her, evel d’ar re-all, tremen ; mervel a reio, marteze hirie, marteze varc’hoaz, arôk nemeur, n’eus forz penôs.\nPetra gaso gantan, en tu-all d’ar bed-man ?\nNetra ! netra !\nEn tu-all d’ar bed-man, en em gavo paour-noaz, e-unanik dirak Doue : Doue hag hen, hen ha Doue. Neuze, pa welo Doue, epad ar vunuten-ze a gemero d’e varn, pa welo e c’hened, e vadelez, e zantelez, e savo c’hoant gantan d’en em deuler etre e zivrec’h.\nHa Doue a yelo war e giz, ha Doue hen dilezo ! Hen dilezet en devoa er bed-man, Doue hen dilezo er bed-all !\nNeuze, d’e dro, ar pec’her paour a dôlo eur youc’haden spontus, ha respont ebet n’en devo, eus tu ebet : doriou an ifern a vezo prennet warnezan !\nJezuz-Krist war ar groaz, goude bezan gouzanvet, eus peurz an dud, kement a c’heller da c’houzanv, a zo bet falvezet gantan gouzanv, eus peurz Doue, ar boan vrasan a c’heller da c’houzanv. Hag abalamour ma talc’he plas ar bec’herien, daoust d’ezan da vezan dinam, en deus gouzanvet poan an disparti diouz Doue, hag ar boan-ze a oe ive an divezan. Kerkent e lavaras ar gomz-man : « Consummatum est : Peurc’hrêt eo pep tra. » Doue a zo digollet, an dud a zo pardonet, grêt am eus ar pez am oa d’ober. Hag e lavaras e c’her divezan : « Ma Doue, etre ho taouarn e c’hourc’hemennan ma ene. » Hag o vezan soublet e benn, e tennas e huanad divezan : et inclinato capite, emisit spiritum.\nKerkent, an douar a grenas, pallen an Templ a zaou-hanteras, eun denvalijen euzus a c’holoas an douar hag a reas d’ezan kemer e vantel-du d’ober kanv d’ar Zalver, pa ne fell d’an dud hen ober.\nO Krist binniget ! O Jezuz, ho ped true ouzomp ! A bep tu d’imp ’zo tud ha ne gredont ket ennoc’h ; grêt d’eze kredi ; ha n’ho karont ket ; grêt d’eze ho karet ! Meur a hini hag a gred ennoc’h, ne reizont ket mat awalc’h o bue war o c’hreden ; briz-kristenien n’int ken ; grêt d’eze bezan kristenien vat ; grêt ma vefomp d’ac’h en hon bugaleach, en hon yaouankiz, en hon oad gwellan, en hon c’hozni ; grêt ma vefomp d’ac’h en ti hag er-mêz, en de hag en noz, bepred ha bemde, mac’h allfomp mont\nGant alc’houe ho kroaz sakr, d’ar baradoz, ho ti,\nD’ho kwelet da viken, d’ho karet, d’ho meuli !\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/294&oldid=140550 »


Lesanv: The Golden State\nKêr vrasañ Los Angeles\nGouarnour Gavin Newsom (D)\nSenedourien Dianne Feinstein (D)\nGorread 410,000 km² (3e)\n- Douar 404,288 km²\n- Dour 20,047 km² (4.7%)\n- Poblañs 39,536,653 (2017, braspriziet) (1añ)\n- Stankter 92,6 /km² (11vet)\n- Korvoder dre diegezh $66,636; (13vet)\n- Deiziad 9 a viz Du, 1850\n- Urzh 31añ\nGwerzhid-eur Pacific: UTC-8/-7\nLedred 32°30'N da 42°N\nHedred 114°8'K da 124°24'K\nHirder 400 km\nLedander 1,240 km\n- Lec'h Uhelañ Mount Whitney\n- Uhelañ 4421 m\n- Krenn 884 m\n- Izelañ -86 m\n- USPS (post) CA\nMeur a ster all zo d'ar ger California.\nKalifornia (California e saozneg, stumm ofisiel diwar ar spagnoleg) zo unan eus an 50 Stad kevredet a ya d'ober Stadoù-Unanet Amerika. E mervent ar vro emañ, war aod ar Meurvor Habask, en hanternoz da stad Baja California, a zo e gwalarn Mec'hiko.\nEn he 410 000 km² ez eus tost da 40 milion a dud o chom, gant se ez eo ar stad pobletañ e SUA, hag an trede brasañ. Sacramento eo e gêr-benn, ha Los Angeles e gêr brasañ.\nIndianed amerikan, an henvroidi, o deus poblet ar vro, betek ma krogas trevadennerezh an Europeaned e 1769 pa zegouezhas ar Spagnoled war an aodoù. Ul lodenn eus Mec'hiko e teuas Kalifornia da vezañ da vare dizalc'hidigezh ar vro-se diouzh Spagn e 1820. Ne oa bet diorroadur ebet a-raok ma voe aloubet ar vro gant 500 soudard ha moraer stadunanat da vare ar Brezel etre Mec'hiko hag ar Stadoù-Unanet (1846-1848).\nGant feur-emglev Guadalupe Hidalgo e c'hellas ar Stadoù-Unanet prenañ an takad digant ar gollerien. Raktal goude e tesachas ar Fardadeg war an aour 90 000 envroad o tont eus ar Stadoù-Unanet, ha staliet e voe Kalifornia da 31vet Stad an Unaniezh d'an 9 a viz Gwengolo 1850.\nKreñvoc'h eo Kalifornia eget 5 eus an armerzhioù pennañ er bed o vezañ ma tegas-eñ 13% eus produadur broadel gros ar Stadoù-Unanet (13 trilion a zollaroù). An obererezhioù armerzhel pennañ eo ar gounezerezh, an dudi, ar greanterezh skañv hag an touristerezh.\nTakadoù armerzhel eo Hollywood e-kichen kêr Los Angeles (sinema), an Draoñienn greiz (gounezerezh), Silicon Valley (urzhiataerezh ha teknologiezh uhel) ha Bro ar gwiniegoù (gwin).\n1 Los Angeles 3,845,541\n2 San Diego 1,359,132\n3 San Jose 945,942\n4 San Francisco 808,977\n5 Fresno 505,479\n6 Sacramento 500,189\n7 Longbeach 462 257\n8 Oakland 446,901\n9 Bakersfield 333,819\nAdtapet diwar « https://br.wikipedia.org/w/index.php?title=Kalifornia&oldid=1989383 »\nKemm diwezhañ d'an 29 Ebr 2022 da 10:04\nKemmoù diwezhañ degaset d'ar bajenn-mañ d'an 29 Ebr 2022, da 10:04.


27 Daniel – BIBL KOAD 21 : Ar Bibl e Brezhoneg evit ar Vretoned\n1 D’an trede vloaz eus Jojakim roue Juda, e pignas Nebukadnezar roue Babilon a-enep Jeruzalem hag e reas seziz en-dro dezhi.\n3 Ar roue a c’hourc’hemennas da Ashpenaz, penn e spazhidi, degas dezhañ, a-douez mibien Israel a ouenn roueel pe a uhelouenn,\n4 paotred disi, kaer, desket e pep furnez, o kaout gouiziegezh ha meiz er skiantoù, gouest d’en em zerc’hel e palez ar roue, evit bezañ desket e lennegezh ha yezh ar Galdeiz.\n5 Ar roue a roas dezho ul lodenn bemdeziek eus meuzioù ar roue hag eus ar gwin a eve, evit ma vefent desavet e-pad tri bloaz, ha ma en em zalc’hfent dirak ar roue goude-se.\n8 Daniel a soñjas en e galon n’en em saotrfe ket gant meuzioù ar roue na gant ar gwin a eve, hag e c’houlennas digant penn ar spazhidi da lezel anezhañ hep en em saotrañ.\n10 Penn ar spazhidi a lavaras da Zaniel: Aon am eus rak ar roue va mestr, rak urzhiet en deus ar pezh a zebrot hag ar pezh a evot. Perak eta e welfe ho tremmoù morlivet muioc’h eget re an dud yaouank a oad ganeoc’h, hag e lakafec’h va fenn en riskl e-keñver ar roue?\n13 Goude-se e selli ouzh hon dremmoù hag ouzh dremmoù an dud yaouank a zebr meuzioù ar roue. Neuze e ri da’z servijerien hervez ma ez po gwelet.\n14 Hag e selaouas outañ, hag ec’h amprouas anezho e-pad dek devezh.\n15 A-benn an dek devezh e voe gwelet e oa gwelloc’h o dremmoù ha lartoc’h o c’horfoù eget an holl dud yaouank a zebre meuzioù ar roue.\n17 Doue a roas d’ar pevar den yaouank-mañ gouiziegezh ha meiz en pep lennegezh ha furnez. Ha Daniel a gomprene pep gweledigezh ha pep huñvre.\n19 Ar roue a gomzas ganto, hag en o zouez holl ne oa hini ebet evel Daniel, Hanania, Mishael hag Azaria. Hag en em zalc’hjont dirak ar roue.\n20 E pep tachenn a c’houlenne furnez ha meiz, hag a gomze ar roue diwar he fenn, e kavas anezho dek gwech dreist d’an holl hudourien ha steredourien a oa en e holl rouantelezh.\n1 D’an eil bloaz eus ren Nebukadnezar, en doe Nebukadnezar huñvreoù. E spered a oa trubuilhet ha ne c’helle ken kousket.\n2 Ar roue a c’hourc’hemennas gervel an hudourien, ar steredourien, an divinourien, hag ar Galdeiz, evit displegañ d’ar roue e huñvreoù. Hag e teujont, hag en em zalc’hjont dirak ar roue.\n4 Ar Galdeiz a lavaras d’ar roue en aramaeg: O roue, ra vevi da viken! Lavar an huñvre da’z servijerien, hag e tiskuilhimp dit an disklêriadenn.\n5 Ar roue a respontas d’ar Galdeiz o lavarout: Ne’m eus ket soñj eus an dra; ma ne roit ket din da anavezout an huñvre hag e zisklêriadenn, e viot lakaet a-dammoù, hag ho tiez a vo lakaet da vezañ ur bern lastez.\n7 Respont a rejont an eil gwech o lavarout: Ra lavaro ar roue an huñvre d’e servijerien, hag e tiskuilhimp e zisklêriadenn.\n8 Ar roue a respontas o lavarout: Kompren a ran bremañ e klaskit gounit amzer, dre ma welit ne’m eus ket soñj eus an dra.\n9 Met ma ne roit ket din da anavezout an huñvre, an hevelep setañs a skoio ac’hanoc’h holl. Rak hoc’h eus prientet un dra bennak faos ha touellus da lavarout din, o c’hortoz ma vo kemmet an amzer. Lavarit din eta an huñvre ha me a ouezo hag-eñ e c’hellot diskuliañ e zisklêriadenn.\n10 Ar Galdeiz a respontas d’ar roue o lavarout: N’eus den war an douar a c’hellfe diskuliañ ar pezh a c’houlenn ar roue, rak biskoazh ur roue, pegen bras ha galloudus e vefe, n’en deus goulennet un dra evel-se digant hudourien, steredourien, pe Kaldeiz ebet.\n11 Ar pezh a c’houlenn ar roue a zo diaes-kenañ, n’eus den hag a c’hellfe diskuliañ anezhañ, nemet an doueoù, met o chomlec’h n’emañ ket e-touez ar c’hig.\n12 War gement-se, ar roue a yeas droug ennañ hag a fuloras taer, hag e c’hourc’hemennas lakaat d’ar marv holl dud fur Babilon.\n13 Ar setañs a voe embannet da lazhañ an dud fur, hag e voe kerc’het Daniel hag e genseurted evit o lakaat d’ar marv.\n14 Neuze Daniel a gomzas gant poell ha furnez da Arjok, penn gwarded ar roue, a oa o vont da lakaat d’ar marv tud fur Babilon.\n16 Daniel a yeas hag a bedas ar roue da reiñ amzer dezhañ, hag e rofe an disklêriadenn d’ar roue.\n17 Neuze ez eas Daniel d’ar gêr, hag e roas da anavezout an afer da Hanania, da Vishael ha da Azaria, e genseurted,\n18 evit ma c’houlennfent truez digant Doue an neñvoù diwar-benn an dra guzhet-se, evit na vefe ket lakaet d’ar marv Daniel hag e genseurted gant an dud fur all eus Babilon.\n21 Eñ eo a gemm an amzerioù hag an degouezhioù, a ziskar ar rouaned hag a sav anezho, a ro ar furnez d’ar re fur hag ar ouiziegezh d’ar re skiantek.\n23 O Doue va zadoù! Da drugarekaat ha da veuliñ a ran, rak ec’h eus roet din furnez ha galloud, hag ec’h eus graet din anavezout bremañ ar pezh hon eus goulennet diganit. Roet ec’h eus deomp da anavezout tra kuzhet ar roue.\n24 Neuze ez eas Daniel da gavout Arjok, an hini karget gant ar roue da lazhañ re fur Vabilon. Mont a reas hag e komzas outañ evel-henn: Na laka ket d’ar marv tud fur Vabilon, met va c’has da gichen ar roue, hag e roin dezhañ an disklêriadenn.\n25 Arjok a gasas buan Daniel da gichen ar roue, hag a gomzas evel-henn: Kavet em eus e-touez harluidi Juda un den a roio an disklêriadenn d’ar roue.\n26 Ar roue a gomzas o lavarout da Zaniel, anvet Beltshazar: Hag e vefes barrek da reiñ da anavezout din an huñvre am eus bet hag e zisklêriadenn?\n27 Daniel a respontas dirak ar roue o lavarout: An dra guzhet a c’houlenn ar roue, na re fur, na steredourien, na hudourien, na divinourien ne c’hellint he diskuliañ d’ar roue.\n28 Met un Doue a zo en neñvoù hag a ziskuilh an traoù kuzhet, hag a ro da anavezout d’ar roue Nebukadnezar ar pezh a c’hoarvezo en deizioù da zont. Setu da huñvre hag ar gweledigezhioù ac’h eus bet ez penn war da wele.\n29 O roue! Savet eo soñjoù ennout war da wele diwar-benn ar pezh a c’hoarvezo en amzer da zont, hag an hini a ziskuilh an traoù kuzhet a ro dit da anavezout ar pezh a c’hoarvezo.\n30 Hag an dra guzhet-se a zo bet diskuliet din, nann dre ur furnez a vefe ennon muioc’h eget en den bev ebet, met evit ma vefe roet an disklêriadenn d’ar roue, ha mac’h anavezfes soñjoù da galon.\n32 Penn an delwenn a oa en aour glan, he bruched hag he divrec’h en arc’hant, he c’hof hag he divorzhed en arem,\n35 Neuze an houarn, ar pri, an arem, an arc’hant hag an aour a voe bruzunet a-gevret, hag e teujont da vezañ evel plouz eus al leur en hañv, kaset kuit gant an avel, ha ne vanas netra diouto. Met ar maen en doe skoet gant an delwenn a zeuas da vezañ ur menez bras, hag a leunias an douar holl.\n37 O roue! Te eo roue ar rouaned, rak Doue an neñvoù en deus roet dit ar ren, ar galloud, an nerzh hag ar c’hloar.\n38 Lakaet en deus etre da zaouarn mibien an dud, loened ar parkeier, ha laboused an neñvoù e pep lec’h ma’z emaint o chom, ha graet en deus dit ren warno. Te eo ar penn en aour.\n39 War da lerc’h e savo ur rouantelezh all bihanoc’h egedout, ha goude un deirvet rouantelezh a vo en arem hag a reno war an douar holl.\n41 Hag evel ma ec’h eus gwelet an treid hag ar bizied lod e pri ha lod en houarn, honnezh a vo ur rouantelezh lodennet. Met bez’ e vo enni nerzh an houarn, rak ec’h eus gwelet houarn mesket gant pri.\n43 Gwelet ec’h eus an houarn mesket gant ar pri, mesket e vint gant had den, met ne vint ket unanet an eil ouzh egile, evel ma ne vesk ket an houarn gant ar pri.\n44 En amzer ar rouaned-se, Doue an neñvoù a savo ur rouantelezh na vo biken distrujet. Ar rouantelezh-mañ ne dremeno ket da ur bobl all, hag e vruzuno hag e kaso da netra an holl rouantelezhioù-se, hag hi hec’h-unan a bado da viken,\n45 evel ma ec’h eus gwelet gant ar maen a zistagas eus ar menez hep sikour dorn ebet, hag en deus bruzunet an houarn, an arem, an arc’hant hag an aour. An Doue bras en deus roet da anavezout d’ar roue ar pezh a c’hoarvezo amañ war-lerc’h. An huñvre a zo gwirion, hag e zisklêriadenn a zo diarvar.\n46 Neuze ar roue Nebukadnezar a gouezhas war e zremm hag a stouas dirak Daniel, hag e c’hourc’hemennas ma vefe kinniget dezhañ profoù ha c’hwezhioù-mat.\n47 Ar roue a respontas da Zaniel o lavarout: A-dra-sur ho Toue a zo Doue an doueoù hag Aotrou ar rouaned, hag e tiskuilh an traoù kuzhet, rak ec’h eus gellet diskuliañ an dra guzhet-se.\n48 Neuze ar roue a uhelaas Daniel, hag a roas dezhañ profoù pinvidik, hag a lakaas anezhañ da c’houarnour war holl broviñs Babilon ha da bennrener war holl re fur Vabilon.\n1 Ar roue Nebukadnezar a reas un delwenn aour, uhel a dri-ugent ilinad (~ 30 m) ha ledan a c’hwec’h ilinad (~ 3 m). Hag e savas anezhi e plaenenn Dura, e proviñs Babilon.\n2 Ar roue Nebukadnezar a gasas evit dastum ar satraped, ar brefeded, ar c’houarnourien, ar guzulierien, an deñzorerien, ar varnerien, al lezennourien, hag holl bennoù-bras ar proviñsoù, evit ma teufent da zedi an delwenn en doa savet ar roue Nebukadnezar.\n3 Evel-se e voe dastumet ar satraped, ar brefeded, ar c’houarnourien, ar guzulierien, an deñzorerien, ar varnerien, al lezennourien, hag holl bennoù-bras ar proviñsoù evit dedi an delwenn en doa savet ar roue Nebukadnezar. Hag en em zalc’hjont dirak an delwenn en doa savet ar roue Nebukadnezar.\n4 Hag un embanner a grias a vouezh uhel: Gourc’hemennet eo deoc’h, pobloù, broadoù, yezhoù,\n5 kerkent hag e klevot son ar c’horn, ar c’hleron, ar gitar, al lourenn, an delenn, ar binioù, ha pep seurt binvioù-seniñ, e stouot hag ec’h azeulot an delwenn aour en doa savet ar roue Nebukadnezar.\n6 Ha piv bennak na stouo ket ha n’azeulo ket, a vo raktal taolet en ur fornez-dan grizias.\n7 Setu perak, kerkent hag e klevas an holl bobloù son ar c’horn, ar c’hleron, ar gitar, al lourenn, an delenn, ha pep seurt binvioù-seniñ, e stoujont holl, pobloù, broadoù, yezhoù, hag ec’h azeuljont an delwenn aour en doa savet ar roue Nebukadnezar.\n8 Diwar-benn-se, d’an ampoent, e tostaas Kaldeiz da damall ar Yuzevien.\n10 Te, o roue, ac’h eus roet un urzh, penaos pep den a glevfe son ar c’horn, ar c’hleron, ar gitar, al lourenn, an delenn, ar binioù, ha pep seurt binvioù-seniñ, a dlefe stouiñ hag azeuliñ an delwenn aour,\n11 ha piv bennak na stoufe ket ha n’azeulfe ket, a vefe taolet en ur fornez-dan grizias.\n12 Bez’ ez eus Yuzevien ac’h eus lakaet da velestriñ proviñs Babilon: Shadrak, Meshak hag Abed-Nego. An dud-se ne reont ket van ouzhit, o roue, ha ne servijont ket da zoueoù, ha ne azeulont ket an delwenn aour ac’h eus savet.\n13 Neuze Nebukadnezar, kounnaret ha fuloret, a c’hourc’hemennas degas Shadrak, Meshak hag Abed-Nego. Degaset e voent dirak ar roue.\n14 Nebukadnezar a gomzas, o lavarout dezho: Ha gwir eo, Shadrak, Meshak hag Abed-Nego, na servijit ket va doueoù ha na azeulit ket an delwenn aour am eus savet?\n15 Bremañ eta mard oc’h prest, kerkent hag e klevot son ar c’horn, ar c’hleron, ar gitar, al lourenn, an delenn, ar binioù, ha pep seurt binvioù-seniñ, e stouot hag ec’h azeulot an delwenn am eus savet. Met ma n’azeulit ket, raktal e viot taolet er fornez-dan grizias. Ha petore doue a zieubo ac’hanoc’h eus va dorn?\n16 Shadrak, Meshak hag Abed-Nego a respontas, o lavarout d’ar roue Nebukadnezar: N’hon eus ket ezhomm da respont dit war gement-se.\n17 Setu, hon Doue a servijomp a c’hell hon dieubiñ eus ar fornez-dan grizias, hag e tieubo ac’hanomp eus da zorn, o roue!\n18 Anez, ra ouezi, o roue, ne servijimp ket da zoueoù, ha ne azeulimp ket an delwenn aour ac’h eus savet.\n19 Neuze Nebukadnezar a voe leun a fulor, ha neuz e zremm a gemmas e-keñver Shadrak, Meshak hag Abed-Nego. Komz a reas hag e c’hourc’hemennas tommañ ar fornez seizh gwech muioc’h eget na oa ar c’hiz d’he zommañ.\n20 Hag e c’hourc’hemennas d’ar soudarded kreñvañ eus e arme eren Shadrak, Meshak hag Abed-Nego, hag o zeurel er fornez-dan grizias.\n24 Neuze ar roue Nebukadnezar a voe gwall souezhet hag a savas buan. Komz a reas, o lavarout d’e guzulierien: Ha n’hon eus ket taolet en tan tri den ereet? Hag e respontjont o lavarout d’ar roue: A-dra-sur, o roue!\n27 Ar satraped, ar brefeded, ar c’houarnourien ha kuzulerien ar roue en em zastumas hag a welas n’en doa bet galloud ebet an tan war gorfoù an dud-se, ne oa devet blevenn ebet eus o fenn, ne oa ket kemmet o brageier, ha n’en doa ket intret enno c’hwezh an tan.\n28 Nebukadnezar a gomzas o lavarout: Benniget ra vo Doue Shadrak, Meshak hag Abed-Nego, en deus kaset e ael ha dieubet e servijerien o doa fiziet ennañ, o doa torret urzh ar roue ha kinniget o c’horfoù, evit chom hep servijañ hag azeuliñ doue all ebet nemet o Doue!\n29 Eus va ferzh ez eo roet an urzh-mañ: Pep den, a bep pobl, broad, yezh, hag a gomzo fall diwar-benn Doue Shadrak, Meshak hag Abed-Nego, a vo lakaet a-dammoù hag e di a vo lakaet da vezañ ur bern lastez, rak n’eus doue all ebet a c’hellfe dieubiñ eveltañ.\n1 Ar roue Nebukadnezar d’an holl bobloù, broadoù, yezhoù, a zo o chom war an douar holl: Ra vo kresket ar peoc’h ganeoc’h!\n2 Kavet eo mat ganin reiñ da anavezout ar sinoù hag ar burzhudoù en deus graet em c’heñver an Doue Uhel-Meurbet.\n3 Pegen bras eo e sinoù, ha galloudus e vurzhudoù! E ren a zo ur ren peurbadus, e c’halloud a gendalc’ho a oad da oad.\n5 ha gwelet em eus un huñvre a spouronas ac’hanon; ar soñjoù am eus bet war va gwele ha gweledigezhioù va fenn am zrubuilhas.\n7 Neuze e teuas an hudourien, ar steredourien, ar Galdeiz, hag an divinourien, hag e lavaris dezho an huñvre, met ne c’helljont ket reiñ an disklêriadenn din.\n9 Beltshazar, penn an hudourien, evel ma ouzon emañ spered an doueoù santel ennout ha n’eus netra kuzhet diaes dit, setu gweledigezhioù va huñvre ha lavar din an disklêriadenn anezho.\n14 Krial a reas a vouezh uhel, hag e komzas evel-henn: Troc’hit ar wezenn ha he diskourrit, hejit he delioù ha stlabezit he frouezh, ra dec’ho al loened a-zindani hag al laboused diouzh he brankoù.\n15 Koulskoude lezit en douar ar c’hef gant ar gwrizioù, met gant ur chadenn houarn hag arem, e-touez geot ar parkeier. Ra vo glebiet gant glizh an neñv, ha ra en devo e lod eus geot an douar gant al loened.\n17 An dra-se a zo un urzh roet gant ar c’hedourien, ar goulenn-se a zeu dre gomz ar sent, abalamour d’ar re vev da c’houzout e ren an Uhel-Meurbet war rouantelezh an dud, e ro anezhi d’an hini a fell dezhañ, hag e sav enni an disterañ eus an dud.\n18 Setu an huñvre am eus gwelet, me ar roue Nebukadnezar. Te Beltshazar, lavar e zisklêriadenn, rak ne c’hell hini ebet eus re fur va rouantelezh he reiñ din. Met te a c’hell, rak emañ spered an doueoù santel ennout.\n19 Neuze Daniel, hag a oa anvet Beltshazar, a chomas sabatuet e-pad un eur, hag e soñjoù a drubuilhe anezhañ. Ar roue a gomzas o lavarout: Beltshazar, ra ne drubuilho ket an huñvre ac’hanout, nag e zisklêriadenn. Beltshazar a respontas o lavarout: Va aotrou, ra vo an huñvre evit ar re a gasa ac’hanout, hag e zisklêriadenn evit da enebourien!\n20 Ar wezenn ac’h eus gwelet, deuet da vezañ bras ha kreñv, a stoke he lein ouzh an neñvoù, a veze gwelet eus an douar holl,\n23 Diwar-benn ar pezh en deus gwelet ar roue, ur gedour a-douez ar sent o tiskenn eus an neñv hag o lavarout: Troc’hit ar wezenn ha he diskourrit, met lezit en douar ar c’hef gant ar gwrizioù, ha gant ur chadenn houarn hag arem, e-touez geot ar parkeier, ra vo glebiet gant glizh an neñv, ha ra en devo e lod gant loened ar parkeier, betek ma vo tremenet warnañ seizh amzer,\n25 Kaset kuit e vi a-douez an dud, da chomlec’h a vo gant loened ar parkeier, geot a vo roet dit da zebriñ evel d’an ejened, glebiet e vi gant glizh an neñv, ha seizh amzer a dremeno warnout, betek ma ouezi e ren an Uhel-Meurbet war rouantelezh an dud, hag e ro anezhi d’an hini a fell dezhañ.\n26 Ha mard eo bet lavaret lezel ar c’hef gant gwrizioù ar wezenn, ez eo ma vo restaolet da rouantelezh dit adalek ma ez po anavezet ez eo an neñv a ren.\n27 Abalamour da-se, o roue, ra blijo dit va ali, laka termen da’z pec’hedoù dre ar reizhder ha da’z fallagriezh dre an drugarez e-keñver ar beorien, hag e c’hello bezañ hiraet da verzh.\n28 An holl draoù-se a c’hoarvezas gant ar roue Nebukadnezar.\n30 ar roue a gomzas o lavarout: Ha n’eo ket houmañ Babilon an hini vras, am eus savet evit bezañ chomlec’h ar roue gant nerzh va galloud, evit gloar va splannder?\n31 Ar ger a oa c’hoazh e genoù ar roue, pa ziskennas ur vouezh eus an neñv: Roue Nebukadnezar, disklêriet eo dit e vo lamet da rouantelezh diganit.\n32 Kaset e vi kuit a-douez an dud, da chomlec’h a vo gant loened ar parkeier, geot a vo roet dit da zebriñ evel d’an ejened, ha seizh amzer a dremeno warnout, betek ma ouezi e ren an Uhel-Meurbet war rouantelezh an dud, hag e ro anezhi d’an hini a fell dezhañ.\n33 D’an eur-se e voe peurc’hraet ar ger-se war Nebukadnezar. Kaset e voe kuit a-douez an dud, debriñ a reas geot evel an ejened, glebiet e voe e gorf gant glizh an neñv, betek ma kreskas e vlev evel pluñv an erer hag e ivinoù evel re al laboused.\n34 Met e diwezh an deizioù-se, me Nebukadnezar a savas va daoulagad war-zu an neñv, va skiant-vat a zistroas din, hag e vennigis an Uhel-Meurbet, hag e veulis anezhañ, ha rois gloar d’an Hini a vev da viken hag a zo e riegezh ur riegezh peurbadus, hag a bad e rouantelezh a oad da oad.\n35 Dirazañ holl annezidi an douar a zo kontet evel netra, ober a ra evel ma plij dezhañ, ken gant arme an neñvoù, ken gant annezidi an douar, ha n’eus den hag a c’hellfe herzel ouzh e zorn ha lavarout dezhañ: Petra ac’h eus graet?\n36 En amzer-se va skiant-vat a zistroas din, gloar va rouantelezh, va veurded ha va splannder a voe roet en-dro din. Va c’huzulierien ha va re vras am adc’houlennas, hag e voen adlakaet war va rouantelezh, hag ur c’hloar vrasoc’h am eus resevet.\n37 Bremañ eta, me Nebukadnezar a veul, a uhela hag a ro gloar da Roue an neñvoù, a zo reizh e holl oberennoù hag eeun e hentoù. Eñ a c’hell izelaat ar re a gerzh gant lorc’h.\n1 Ar roue Belshazar a roas ur fest vras d’e vil re vras, ha dirak ar mil-se ec’h evas gwin.\n2 Belshazar, o vezañ tañvaet ar gwin, a c’hourc’hemennas degas al listri aour hag arc’hant en doa lamet Nebukadnezar e dad diouzh templ Jeruzalem, evit ma evfe enno ar roue, e re vras, e wragez hag e serc’hed.\n3 Neuze e voe degaset al listri aour a oa bet lamet diouzh an templ, diouzh ti Doue, e Jeruzalem, hag ar roue, e re vras, e wragez hag e serc’hed a evas enno.\n4 Evañ a rejont gwin, hag e veuljont an doueoù aour, arc’hant, arem, houarn, koad ha mein.\n5 War an taol e teuas er-maez bizied dorn un den o skrivañ a-dal d’ar c’hantolor war indu moger ar palez roueel. Ar roue a welas lod an dorn a skrive.\n7 Ar roue a grias gant nerzh da zegas ar steredourien, ar Galdeiz, hag an divinourien. Ar roue a gomzas, o lavarout da dud fur Babilon: Piv bennak a lenno ar skrid-se hag a lavaro din e zisklêriadenn, a vo gwisket a dane, a zougo ur c’holier aour ouzh e c’houzoug, hag a vo an trede eus va rouantelezh.\n8 Neuze holl dud fur ar roue a zeuas, met ne c’helljont ket lenn ar skrid, na reiñ e zisklêriadenn d’ar roue.\n10 Ar rouanez a zeuas e sal ar fest en abeg da gomzoù ar roue hag ar re vras. Ar rouanez a gomzas o lavarout: O roue, ra vevi da viken! Ra ne vi ket trubuilhet gant da soñjoù, ha ra ne vo ket kemmet da zremm.\n11 Bez’ ez eus un den ez rouantelezh hag emañ spered an doueoù santel ennañ, hag en amzer da dad e voe kavet ennañ ur sklêrijenn, ur skiant hag ur furnez heñvel ouzh furnez an doueoù. Ar roue Nebukadnezar da dad, da dad o roue! en lakaas da vestr war an hudourien, ar steredourien, ar Galdeiz hag an divinourien,\n12 rak kavet e oa ennañ ur spered uhelañ, anaoudegezh ha skiant da zisklêriañ an huñvreoù, da ziskuliañ ar c’hevrinoù ha da ziskoulmañ an traoù diaes; Daniel eo, hag a oa anvet Beltshazar gant ar roue. Bremañ eta ra vo galvet Daniel, hag e roio an disklêriadenn.\n13 Neuze Daniel a voe degaset dirak ar roue. Ar roue a gomzas, o lavarout da Zaniel: Hag ez out an Daniel-se, a-douez harluidi Juda bet degaset gant ar roue va zad eus Juda?\n15 Ha bremañ an dud fur hag ar steredourien a zo bet degaset dirazon evit lenn ar skrid-se ha reiñ din e zisklêriadenn, met ne c’helljont ket reiñ disklêriadenn ar gerioù.\n16 Klevet em eus diwarnout e c’hellez disklêriañ ha diskoulmañ traoù diaes. Bremañ ma c’hellez lenn ar skrid-se ha reiñ din e zisklêriadenn, e vi gwisket a dane, e tougi ur c’holier aour ouzh da c’houzoug, hag e vi an trede eus ar rouantelezh.\n17 Neuze Daniel a respontas, o lavarout dirak ar roue: Ra chomo da brofoù ganit, ha ro da zonezonoù da unan all, koulskoude e lennin ar skrid d’ar roue hag e roin dezhañ e zisklêriadenn.\n18 O roue, roet en doa an Doue Uhel-Meurbet da Nebukadnezar da dad ar rouantelezh, ar veurdez, ar c’hloar hag an enor.\n19 En abeg d’ar veurdez en doa roet dezhañ, an holl bobloù, broadoù ha yezhoù a grene dirazañ hag a zouje anezhañ. Lakaat a rae d’ar marv ar re a felle dezhañ, hag e leze ar vuhez gant ar re a felle dezhañ. Uhelaat a rae ar re a felle dezhañ, hag ec’h izelae ar re a felle dezhañ.\n20 Met e galon en em uhelaas hag e spered en em galetaas gant lorc’h, hag e voe diskaret diwar e dron roueel ha diwisket eus e c’hloar.\n21 Kaset e voe kuit a-douez mibien an dud, e galon a zeuas da vezañ heñvel ouzh hini al loened, e chomlec’h a voe gant an ezen gouez, geot a vo roet dezhañ da zebriñ evel d’an ejened, glebiet e voe e gorf gant glizh an neñv, betek ma anavezas e ren an Doue Uhel-Meurbet war rouantelezh an dud, hag e ro anezhi d’an hini a fell dezhañ.\n22 Ha te Belshazar e vab, ne’c’h eus ket izelaet da galon, petra bennak ma ouies an holl draoù-se.\n23 Met en em uhelaet out a-enep Aotrou an neñvoù hag eo bet degaset dirazout listri ti Doue, evet hoc’h eus gwin enno, te, da re vras, da wragez ha da serc’hed. Meulet ec’h eus an doueoù aour, arc’hant, arem, houarn, koad ha mein, na welont ket, na glevont ket ha n’anavezont ket, ha ne’c’h eus ket roet gloar d’an Doue emañ en e zorn da c’hwezh ha da holl hentoù.\n28 PEREZ: da rouantelezh a zo bet rannet ha roet d’ar Veded ha d’ar Bersed.\n29 Neuze war urzh Belshazar e voe gwisket Daniel a dane ha lakaet ur c’holier aour ouzh e c’houzoug, hag e voe embannet e vefe an trede eus ar rouantelezh.\n30 D’an noz-se, Belshazar roue ar Galdeiz a voe lazhet.\n31 Dariuz ar Med a gemeras ar rouantelezh, d’an oad a zaou vloaz ha tri-ugent.\n1 Plijout a reas da Zariuz lakaat war ar rouantelezh kant ugent satrap, a dlee bezañ en holl rouantelezh,\n3 Daniel a voe a-us d’ar vinistred all ha d’ar satraped, dre ma oa ennañ ur spered dreist muzul. Hag ar roue a soñje sevel anezhañ war ar rouantelezh holl.\n4 Neuze ar vinistred hag ar satraped a glaskas an tu dereat da damall Daniel diwar-benn aferioù ar rouantelezh. Met ne c’hellent kavout tu ebet na fazi ebet, rak feal e oa. Ha ne veze kavet ennañ na mank na fazi.\n7 Holl vinistred da rouantelezh, ar brefeded, ar satraped, ar guzulierien hag ar c’houarnourien a zo ali ma vefe roet un urzh roueel hag un difenn strizh, penaos kement hini a raio ur bedenn da un doue pe un den bennak, e-pad tregont devezh, nemet ouzhit o roue, a vo taolet e foz al leoned.\n10 Pa ouezas Daniel e oa sinet ar skrid, ez eas d’e di. E brenestroù a oa digor en e gambr etrezek Jeruzalem, hag e taouline teir gwech bemdez, hag e pede hag e veule e Zoue, evel m’en deveze graet diagent.\n11 Neuze an dud-se a vodadas hag a gavas Daniel o pediñ hag oc’h ober goulennoù digant e Zoue.\n12 Hag e tostajont ouzh ar roue hag e lavarjont diwar-benn an difenn roueel: Ha ne’c’h eus ket sinet un difenn penaos kement hini a raio ur bedenn da un doue pe un den bennak, e-pad tregont devezh, nemet ouzhit o roue, a vefe taolet e foz al leoned? Ar roue a respontas o lavarout: An dra-se a zo gwir, hervez lezenn ar Veded hag ar Bersed a zo didorrus.\n13 Neuze e respontjont, o lavarout d’ar roue: Daniel, unan a-douez mibien harluet Juda, ne ra van ebet ouzhit, o roue, nag ouzh an difenn ac’h eus sinet, met e bedenn a ra teir gwech bemdez.\n14 Ar roue en doe un displijadur bras o klevout kement-se. Hag e lakaas en e galon dieubiñ Daniel, ha betek ar c’huzh-heol e klaskas e saveteiñ.\n15 Met an dud-se a vodadas etrezek ar roue hag a lavaras: O roue! Te a oar ez eo e lezenn ar Veded hag ar Bersed na c’hell ket bezañ kemmet pep difenn pe urzh kavet mat gant ar roue.\n16 Neuze ar roue a c’hourc’hemennas degas Daniel hag e deurel e foz al leoned. Ar roue a gomzas, o lavarout da Zaniel: Ra zieubo ac’hanout an Doue a servijez hep paouez.\n18 Ar roue a yeas d’e balez, hag e tremenas an noz o yunañ. Ne voe abeg a joausted ebet en e gichen, ha ne c’hellas ket kousket.\n19 Ar roue a savas da c’houloù-deiz, da darzh-an-deiz, hag ez eas gant hast bras da foz al leoned.\n20 Hag evel ma tostae ouzh ar foz, e c’halvas Daniel gant ur vouezh trist. Ar roue a gomzas, o lavarout da Zaniel: Daniel, servijer an Doue bev, da Zoue a servijez hep paouez, ha gellet en deus da zieubiñ eus al leoned?\n21 Daniel a lavaras d’ar roue: O roue, ra vevi da viken!\n22 Va Doue en deus kaset e ael, en deus serret genoù al leoned, ha n’o deus graet poan ebet din, rak on bet kavet didamall dirazañ. Ha dirazout ivez, o roue, ne’m eus graet droug ebet.\n23 Neuze ar roue a voe leuniet a levenez, hag e c’hourc’hemennas ma vefe tennet Daniel eus ar foz. Daniel a voe eta tennet er-maez eus ar foz, ha ne voe kavet gouli ebet warnañ, rak kredet en doa en e Zoue.\n24 War urzh ar roue, an dud o doa tamallet Daniel a voe degaset ha taolet e foz al leoned, int, o mibien hag o gwragez. A-raok m’o doa stoket ouzh foñs ar foz, al leoned a grogas enno hag a vruzunas o holl eskern.\n25 Neuze ar roue Dariuz a skrivas d’an holl bobloù, broadoù ha yezhoù, a oa o chom war an douar holl: Ra vo kresket ar peoc’h ganeoc’h!\n1 D’ar c’hentañ vloaz eus Belshazar roue Babilon, Daniel en doe un huñvre ha gweledigezhioù en e benn war e wele. Goude e skrivas an huñvre, hag e lavaras an traoù pouezusañ.\n5 Ha setu ul loen all, an eil, heñvel ouzh un arzh, hag en em zalc’he war ur c’hostez. Teir c’hostezenn en doa en e c’henoù etre e zent, hag e veze lavaret dezhañ: Sav, debr kalz a gig.\n7 Goude-se e sellis em gweledigezhioù noz, ha setu ur pevare loen, euzhus, spontus ha kreñv-meurbet. Dent bras en houarn en doa, debriñ a rae, hag e vruzune hag e vac’he gant e dreid ar pezh a vane. Disheñvel e oa diouzh an holl loened a oa bet diagent, ha dek korn en doa.\n8 Eveshaat a ris ouzh ar c’herniel, ha setu ur c’horn bihan all a zeue eus o c’hreiz, ha tri eus ar c’herniel kentañ a voe diframmet dirazañ. Ha setu er c’horn-se e oa lagadoù evel lagadoù den, hag ur genoù a lavare traoù lorc’hus.\n9 Hag e sellis betek ma voe lakaet tronioù ha ma azezas Henaour an deizioù. E zilhad a oa gwenn evel an erc’h, ha blev e benn evel gloan glan. E dron a oa evel flammoù-tan, hag e rodoù evel un tan grizias.\n10 Ur stêr a dan a zeue hag en em skuilhe dirazañ. Mil miliad a servije anezhañ ha dekmil dekmiliad en em zalc’he dirazañ. Ar varn a voe diazezet hag al levrioù a voe digoret.\n11 Sellout a ris neuze en abeg da vouezh ar gerioù lorc’hus a lavare ar c’horn, hag e sellis betek ma voe lazhet al loen ha distrujet e gorf, taolet d’ar flammoù o teviñ.\n12 Diwar-benn al loened all, e voe lamet diganto o mestroniezh, met roet e voe un hirnez a vuhez dezho evit ur c’houlzad hag ur maread.\n14 Hag e voe roet dezhañ ar vestroniezh, ar c’hloar hag ar ren, hag an holl bobloù, broadoù ha yezhoù a servijas anezhañ. E vestroniezh a zo ur vestroniezh peurbadus na dremeno ket, hag e rouantelezh ne vo ket distrujet.\n15 Va spered din-me, Daniel, a voe trubuilhet em diabarzh, ha gweledigezhioù va fenn a spontas ac’hanon.\n16 Tostaat a ris ouzh unan eus ar re a oa eno, hag e c’houlennis digantañ ar wirionez war an holl draoù-se. Hag e komzas ouzhin, hag e roas din an disklêriadenn anezho.\n19 Neuze e c’hoantais anavezout ar wirionez diwar-benn ar pevare loen, a oa disheñvel diouzh an holl re all hag euzhus-meurbet, a oa e zent en houarn hag e ivinoù en arem, a zebre, a vruzune hag a vac’he gant e dreid ar pezh a vane,\n20 ha diwar-benn an dek korn a oa war e benn, ha diwar-benn an hini all a zeue eus o c’hreiz, hag a oa diframmet dirazañ tri all, hag en doa lagadoù hag ur genoù a lavare traoù lorc’hus, hag a seblante brasoc’h eget e genseurted.\n21 Sellout a ris e rae ar c’horn-se brezel ouzh ar sent hag e trec’he anezho,\n22 betek ma teuas Henaour an deizioù, ha ma voe roet ar varn da sent an Uhel-Meurbet, ha ma teuas an amzer evit ar sent da berc’hennañ ar rouantelezh.\n24 An dek korn a zo dek roue a savo eus ar rouantelezh-se, hag unan all a savo war o lerc’h, a vo disheñvel diouzh ar re gentañ, hag a izelaio tri roue.\n27 Hag ar rouantelezh, ar vestroniezh, braster ar rouantelezhioù a zo dindan an neñvoù a vo roet da bobl sent an Uhel-Meurbet. E rouantelezh a vo ur rouantelezh peurbadus, hag an holl c’halloudoù a servijo anezhañ hag a sento outañ.\n28 Amañ ec’h echu an dra-se. Evidon-me, Daniel, va soñjoù a spontas ac’hanon kalz, va dremm a gemmas, met em eus miret an dra-se em c’halon.\n1 D’an trede vloaz eus ar roue Belshazar, me, Daniel, em boe ur weledigezh, goude an hini am boa bet diagent.\n3 Hag e savis va daoulagad hag e sellis, ha setu un tourz en em zalc’he dirak ar stêr, ha daou gorn en doa, kerniel uhel, met unan a oa uheloc’h eget egile, hag an uhelañ a oa savet da ziwezhañ.\n4 Hag e welis an tourz o skeiñ war ar c’huzh-heol, war an hanternoz ha war ar c’hreisteiz, ha loen ebet ne c’helle derc’hel dirazañ, ha ne oa den da zieubiñ eus e zorn. Ober a rae ar pezh a felle dezhañ, hag e teuas da vezañ bras.\n5 Evel ma sellis pizh, setu ur bouc’h a zeue eus ar c’huzh-heol o redek war an douar holl hep stekiñ an douar. Ar bouc’h-se en doa ur c’horn heverk etre e zaoulagad.\n6 Dont a reas betek an tourz en doa daou gorn hag am boa gwelet oc’h en em zerc’hel dirak ar stêr, hag e redas a-enep dezhañ gant fulor e nerzh.\n7 Hag e welis anezhañ o tapout an tourz; hag o kounnariñ en e enep, e vountas an tourz hag e torras e zaou gorn dezhañ. An tourz n’en doa nerzh ebet evit herzel outañ. E deurel a reas d’an douar hag en mac’has, ha ne oa den da zieubiñ an tourz eus e zorn.\n8 Hag ar bouc’h a greskas kalz-meurbet, met pa voe galloudek, e gorn bras a voe torret. En e lec’h e savas pevar all heverk, etrezek pevar avel an neñvoù.\n9 Hag eus unan anezho e teuas ur c’horn bihan a greskas kalz etrezek ar c’hreisteiz, etrezek ar sav-heol, hag etrezek ar c’hloar.\n10 Hag e kreskas betek arme an neñvoù, hag e lakaas da gouezhañ d’an douar un darn eus an arme hag eus ar stered, hag o mac’has.\n11 Ha zoken e savas betek penn-bras an arme, hag e lamas digantañ an aberzh hollbad, hag e tiskaras chomlec’h e santual.\n12 Hag un arme a voe deroet gant an aberzh hollbad en abeg d’an disentidigezh, hag e taolas ar wirionez d’an douar. Ober a reas kement-se hag e reas berzh.\n13 Hag e klevis ur sant o komz, hag ur sant all a lavaras d’an hini a gomze: Betek pegeit e pado ar weledigezh diwar an aberzh hollbad hag an disentidigezh glac’harus, a laka ar santual hag an arme da vezañ mac’het?\n14 Hag e lavaras din: Betek daou vil tri c’hant abardaez ha mintin, ha goude ar santual a vo glanaet.\n15 E-pad ma sellen me, Daniel, ar weledigezh, ha ma klasken he disklêriadenn, setu en em zalc’has dirazon evel neuz un den.\n17 Neuze e teuas tost d’al lec’h ma oan, ha pa voe deuet e voen spontet hag e kouezhis war va dremm. Hag e lavaras din: Kompren, mab an den, rak ar weledigezh a zo evit amzer an diwezh.\n18 Evel ma komze ouzhin e chomis sabatuet war va dremm d’an douar. Hag e stokas ouzhin hag e reas din en em zerc’hel em sav el lec’h ma oan.\n19 Hag e lavaras: Setu, emaon o vont da reiñ da c’houzout dit ar pezh a c’hoarvezo en diwezh eus ar vrouez, rak ez eus un amzer merket evit an diwezh.\n20 An tourz ac’h eus gwelet hag en doa daou gorn eo rouaned ar Veded hag ar Bersed.\n21 Ar bouc’h blevek eo roue Javan, hag ar c’horn bras etre e zaoulagad eo ar roue kentañ.\n22 O vezañ torret, ar pevar a zo deuet en e lec’h eo pevar roue a savo eus ar vroad-se, met n’o devo ket kement a nerzh.\n23 En amzer diwezhañ eus o ren, pa vo sevenet niver ar bec’herien, e savo ur roue kalet e zremm hag ampart en touell.\n24 E c’halloud a gresko, met ne vo ket dre e c’halloud dezhañ e-unan. Hag e tistrujo dreistmuzul, hag e raio berzh, hag e kaso da benn, hag e tistrujo ar c’halloudeien ha pobl ar sent.\n25 Dre e ijin e lakaio an touellerezh da ren en e zorn. Lorc’h en devo en e galon, ha dre ar peoc’h e tistrujo kalz. En em sevel a raio a-enep Priñs ar briñsed, met bruzunet e vo hep sikour dorn ebet.\n26 Gwirion eo gweledigezh an abardaezioù hag ar mintinoù a zo bet lavaret. Mir kuzh ar weledigezh-mañ, rak e komz diwar-benn un amzer bell.\n27 Ha me, Daniel, a voe dinerzh ha klañv deizioù-pad, ha goude e savis hag e ris war-dro aferioù ar roue. Souezhet e oan gant ar weledigezh, met den n’anavezas anezhi.\n1 D’ar c’hentañ vloaz eus Dariuz mab Asueruz eus gouenn ar Veded, deuet da vezañ roue war rouantelezh ar Galdeiz,\n2 er c’hentañ vloaz eus e ren, me, Daniel, a gomprenas dre al levrioù penaos niver ar bloavezhioù en doa an AOTROU komzet diwarno dre ar profed Jeremia, evit kas da benn glac’haroù Jeruzalem, a oa dek vloaz ha tri-ugent.\n3 Hag e trois va dremm etrezek an Aotrou Doue, evit kinnig goulennoù ha pedennoù dezhañ gant yun, sac’h ha ludu.\n4 Hag e pedis an AOTROU va Doue, hag e ris va c’hofez o lavarout: A! Aotrou Doue bras ha spontus, a vir an emglev hag an drugarez e-keñver ar re a gar ac’hanout hag a vir da c’hourc’hemennoù,\n5 pec’het hon eus, graet hon eus an direizhder, bet omp drouk ha disent, distroet hon eus diwar da c’hourc’hemennoù ha da varnedigezhioù,\n6 n’hon eus ket selaouet da servijerien ar brofeded, o deus komzet ez anv d’hor rouaned, d’hor pennoù, d’hon tadoù ha da holl bobl ar vro.\n7 Dit-te, Aotrou, eo ar reizhder, ha deomp-ni eo ar vezh war hon dremm, evel hiziv da dud Juda, d’annezidi Jeruzalem ha da holl Israel, d’ar re a zo tost ha d’ar re a zo pell, en holl vroioù ma ec’h eus o c’haset e-barzh, en abeg d’ar gwalloù o deus graet ez keñver.\n8 Aotrou, deomp eo ar vezh war hon dremm, d’hor rouaned, d’hor pennoù ha d’hon tadoù, rak pec’het hon eus a-enep dit.\n9 D’an Aotrou hon Doue eo an drugarez hag ar pardon, rak ni a zo en em savet a-enep dezhañ.\n10 N’hon eus ket selaouet mouezh an AOTROU hon Doue evit kerzhout hervez e lezennoù, en doa lakaet dirazomp dre e servijerien ar brofeded.\n11 Israel holl en deus torret da lezenn, hag en em zistroet evit chom hep klevout da vouezh. Neuze ar vallozh hag al le a zo skrivet e lezenn Moizez, servijer Doue, a zo kouezhet warnomp, rak hon eus pec’het a-enep dezhañ.\n12 Sevenet en deus ar c’homzoù en doa lavaret a-enep deomp hag a-enep hor barnerien o deus hor barnet, lakaet en deus da zont warnomp ur boan vras, rak dindan an neñvoù ne oa ket c’hoarvezet evel m’eo c’hoarvezet e Jeruzalem.\n13 An holl boan-se a zo deuet warnomp hervez ar pezh a zo skrivet e lezenn Voizez, ha n’hon eus ket pedet an AOTROU hon Doue, evit hon distreiñ diouzh hon direizhder hag hon lakaat evezhiek ouzh da wirionez.\n14 Hag an AOTROU a zo bet evezhiek gant ar boan en deus lakaet da zont warnomp, rak an AOTROU hon Doue a zo reizh en e holl oberennoù en deus graet, ha n’hon eus ket sentet ouzh e vouezh.\n15 Ha bremañ, Aotrou hon Doue, te hag ac’h eus tennet da bobl eus bro Ejipt gant un dorn kreñv, hag ac’h eus graet dit un anv evel ma emañ hiziv, pec’het hon eus, graet hon eus an droug.\n16 Aotrou, hervez da reizhder, distro da gounnar ha da fulor diouzh kêr Jeruzalem, da venez santel, rak en abeg d’hor pec’hedoù ha da zireizhder hon tadoù, ez eo Jeruzalem ha da bobl un dismegañs d’an holl re a zo en-dro deomp.\n17 Bremañ, o hon Doue, selaou ouzh pedenn da servijer hag ouzh e c’houlennoù! Abalamour da garantez an Aotrou, laka da zremm da lugerniñ war da santual glac’haret.\n18 Va Doue, ro da skouarn ha selaou, digor da zaoulagad ha sell ouzh hor glac’har hag ouzh ar gêr ma’z eo galvet da anv warni. Rak n’eo ket abalamour d’hor reizhder e kinnigomp hor goulennoù dirak da zremm, met abalamour da’z trugarezioù bras.\n20 Evel ma komzen, ma peden, ma’c’h anzaven va fec’hedoù ha pec’hedoù va fobl Israel, ma kinnigen va goulennoù dirak an AOTROU va Doue, evit menez santel va Doue,\n21 evel ma komzen c’hoazh eta em fedenn, e teuas an den-se, Gabriel, am boa gwelet en ur weledigezh diagent, hag e tostaas en un nijadenn buan da’m c’havout, da goulz donezon an abardaez.\n22 Hag e kelennas ac’hanon, e komzas ouzhin hag e lavaras: Daniel, bremañ ez on deuet evit da lakaat fur ha skiantek.\n23 E deroù da bedennoù ur gomz a zo deuet er-maez, hag ez on deuet d’he disklêriañ dit, rak ez out ur c’haret-mat. Bez evezhiek ouzh ar gomz ha kompren ar weledigezh.\n24 Dek sizhunvezh ha tri-ugent a zo divizet war da bobl ha war da gêr santel evit terriñ an disentidigezh, evit lakaat termen d’ar pec’hedoù, evit ober dic’haou evit an direizhder, evit degas ar reizhder peurbadus, evit siellañ ar weledigezh hag ar brofediezh, evit oleviñ Sant ar sent.\n25 Anavez eta ha kompren: Adalek ermaeziadenn ar gomz o kemenn distreiñ hag adsevel Jeruzalem, betek ar Mesiaz (= an Olevad = ar C’hrist), ar Priñs, e vo seizh sizhun ha div sizhun ha tri-ugent. Ar straedoù hag ar c’hleuzioù a vo adsavet, met en un amzer fall.\n26 Goude an div sizhun ha tri-ugent, ar Mesiaz a vo lamet, met ne vo ket evitañ e-unan. Distrujet e vo kêr hag ar santual gant pobl ur mestr a zeuio, hag he diwezh a c’hoarvezo gant ul liñvadenn; ar glac’haroù a zo merket betek dibenn ar brezel.\n27 Startaat a raio un emglev gant meur a hini e-pad ur sizhunvezh, ha da hanter ar sizhun e raio paouez an aberzh hag an donezon, ha war askell an euzhusted e teuio ar glac’harer, betek ma teuio an diskar a zo bet divizet da gouezhañ war ar glac’haret.\n1 D’an trede vloaz eus Kiruz roue Persia, ur gomz a voe diskuliet da Zaniel, a oa anvet Beltshazar. Ar gomz-se a zo gwirion, kemenn a ra ur stourm bras. Hag e komprenas ar gomz, hag ec’h intentas ar weledigezh.\n3 Ne zebris meuz saourus ebet, na kig na gwin n’eas da’m genoù, n’en em olevis ket, ken na voe tremenet an teir sizhunvezh.\n4 D’ar pevare deiz warn-ugent eus ar miz kentañ, e oan war ribl ar stêr vras Hiddekel,\n6 E gorf a oa evel a grizolit, e zremm a lugerne evel ul luc’hedenn, e zaoulagad a oa evel lampoù-tan, e zivrec’h hag e dreid a oa o skediñ evel liv arem lufret, mouezh e gomzoù a oa evel mouezh un engroez.\n7 Me, Daniel va-unan, a welas ar weledigezh, hag an dud a oa ganin ne weljont ket ar weledigezh, met ur spont bras a gouezhas warno hag e tec’hjont da guzh.\n8 Neuze e chomis va-unan hag e welis ar weledigezh vras-se, ha ne chomas ennon nerzh ebet. Liv va dremm a cheñchas hag e teuas da vezañ morlivet, ha ne’m boe ken a nerzh.\n9 Hag e klevis mouezh e gomzoù, ha pa em boe o c’hlevet e kouezhis war va dremm o kousket, va dremm d’an douar.\n11 Hag e lavaras din: Daniel, den karet-mat, kompren ar c’homzoù a lavaran dit ha chom ez sav, rak bremañ ez on bet kaset da’z kavout. P’en doe lavaret ar c’homzoù-se din, en em zalc’his em sav en ur grenañ.\n12 Hag e lavaras din: Na’z pez ket aon, Daniel, rak adalek an deiz ma ec’h eus kemeret a galon da gompren ha da nec’hiñ dirak da Zoue, da gomzoù a zo bet selaouet, hag en abeg da’z komzoù ez on deuet.\n13 Met penn rouantelezh Persia en deus stourmet ouzhin e-pad un deiz warn-ugent. Ha setu, Mikael, unan eus ar pennoù-bras, a zo deuet da’m sikour, hag ez on chomet eno e-kichen rouaned Persia.\n14 Dont a ran bremañ evit reiñ dit da anavezout ar pezh a c’hoarvezo gant da bobl en deizioù diwezhañ, rak ez a ar weledigezh betek an deizioù-se.\n15 E-pad ma lavare ar c’homzoù-se din, e talc’hen va dremm troet d’an douar hag e chomen mut.\n16 Ha setu, unan bennak heñvel ouzh mibien an den a stokas ouzh va muzelloù. Neuze e tigoris va genoù hag e komzis, o lavarout d’an hini en em zalc’he dirazon: Va aotrou, gant ar weledigezh, an enkrez a zo kroget ennon, ne’m eus ken a nerzh.\n17 Penaos e c’hellfe servijer va aotrou komz gant va aotrou, bremañ n’eus ken ennon nerzh ebet, ha ne chom anal ebet ganin?\n18 Neuze an hini en doa neuz un den a stokas ouzhin a-nevez hag am c’hreñvaas.\n19 Hag e lavaras din: Na’z pez ket aon, den karet-mat, ra vo ar peoc’h ganit! Kalon! Kalon! Evel ma komze ouzhin e voen kreñvaet hag e lavaris: Ra gomzo va aotrou, rak va c’hreñvaet ec’h eus.\n21 Koulskoude disklêriañ a rin dit ar pezh a zo skrivet e skritur ar wirionez. N’eus den hag en em zalc’hfe ganin en traoù-se, nemet Mikael ho penn.\n1 D’ar c’hentañ vloaz eus Dariuz ar Med, me en em zalc’he en e gichen, evit e sikour hag e greñvaat.\n2 Bremañ e tisklêrin dit ar wirionez: Setu, e vo c’hoazh tri roue e Persia, hag ar pevare a berc’henno muioc’h a binvidigezhioù eget an holl reoù all. Ha pa vo deuet da vezañ galloudek gant e binvidigezhioù, hemañ a atizo an holl dud a-enep rouantelezh Javan.\n4 Ha pa vo savet, e vo bruzunet e rouantelezh, a vo rannet etrezek pevar avel an neñvoù. Ne vo ket roet d’e lignez, nag hervez e c’halloud m’en devo renet gantañ, rak e rouantelezh a vo drailhet ha roet da reoù all e-lec’h d’ar re-se.\n5 Roue ar c’hreisteiz a vo kreñv, met unan eus e bennoù a zeuio da vezañ nerzhusoc’h egetañ hag a reno; e vestroniezh a vo ur vestroniezh vras.\n6 A-benn un nebeud bloavezhioù ec’h unanint, ha merc’h roue ar c’hreisteiz a zeuio da gavout roue an hanternoz evit ober ar feur. Met hi ne viro ket nerzh ur vrec’h, na zalc’ho ket, nag he brec’h hec’h-unan. Droukroet e vint, hi, ar re o devo he degaset, he bugel, hag an hini en devo he harpet en amzerioù-se.\n7 Met ur bount eus he gwrizioù a savo en e lec’h. Dont a raio gant un arme, hag e yelo e kreñvlec’hioù roue an hanternoz d’oberiañ a-enep dezho, hag e vo galloudek.\n8 Hag e tougo zoken d’an Ejipt o doueoù dalc’het gant o skeudennoù teuzet hag o listri prizius arc’hant hag aour. Goude en em zalc’ho e-pad bloavezhioù pell diouzh roue an hanternoz.\n9 Hennezh a kerzho a-enep rouantelezh ar c’hreisteiz, hag e tistroio d’e vro.\n11 Roue ar c’hreisteiz, droug ennañ, a yelo er-maez hag a stourmo a-enep roue an hanternoz. Sevel a raio ur maread bras, hag ar maread a vo lakaet etre e zaouarn.\n12 Goude bezañ trec’het ar maread, e galon a c’hwezo. Lakaat a raio milieroù da gouezhañ, met ne vo ket kreñvaet a gement-se.\n13 Roue an hanternoz a zistroio hag a zastumo ur maread brasoc’h eget an hini kentañ, hag a-benn bloavezhioù, a-dra-sur ec’h addeuio gant un arme vras hag aveadurioù bras.\n14 En amzer-se kalz en em savo a-enep roue ar c’hreisteiz, ha tud taer eus da bobl en em savo da gas da benn ar weledigezh, hag e kouezhint.\n15 Roue an hanternoz a zeuio, hag a savo tosennoù, hag a dapo kêrioù kreñv. Divrec’h ar c’hreisteiz ne c’hellint ket herzel, nag e bobl a-zibab, rak n’o devo ket an nerzh da herzel.\n16 An hini a vo deuet a-enep dezhañ a raio evel m’en devo c’hoant, ha ne vo den da zerc’hel dirazañ. Hag ec’h ehano e bro ar c’hloar, o tistrujañ dre e zorn.\n17 Hag e tinodo en e benn dont gant nerzh e holl rouantelezh hag ober peoc’h gant roue ar c’hreisteiz. Hag e roio dezhañ e verc’h evit e goll. Met kement-se ne droio ket war an tu a-vat, ha ne vo ket dezhañ.\n20 En e lec’h e savo unan all a gaso un tailhanter da lec’h ar c’hloar eus ar rouantelezh. A-benn nebeud deizioù e vo bruzunet, ha ne vo na dre gounnar na dre vrezel.\n21 En e lec’h e savo un den disprizet, ha na vo ket roet enor ar roue dezhañ. Dont a raio peoc’hiek hag e kemero ar rouantelezh dre douelloù.\n24 Dont a raio peoc’hiek war zouaroù druz ar proviñs, hag e raio ar pezh n’o deus ket graet e dadoù, na tadoù e dadoù. An diwisk, ar preizh hag ar madoù a skigno en o zouez, hag ec’h ijino divizoù a-enep ar c’hreñvlec’hioù, ha kement-se e-pad un amzer.\n25 Goude e tihuno e nerzh hag e galon a-enep roue ar c’hreisteiz gant un arme vras. Roue ar c’hreisteiz a yelo d’ar brezel gant un arme vras ha kreñv-meurbet, met ne zalc’ho ket, dre ma vo savet iriennoù en e enep.\n26 Ar re a zebr meuzioù e daol en bruzuno, e arme a vo beuzet, ha kalz a dud a gouezho gloazet d’ar marv.\n27 An daou roue o devo o c’halonoù o klask ober an droug, hag ouzh un hevelep taol e komzint gant touell. Met kement-se a chomo berr, d’ar c’houlz merket e vo un diwezh.\n28 Distreiñ a raio d’e vro gant pinvidigezhioù bras, hag e galon a vo a-enep an emglev santel. Oberiañ a raio hag e tistroio d’e vro.\n29 D’ar c’houlz merket e tistroio a-nevez da zont a-enep ar c’hreisteiz, met ar wech-mañ ne vo ket evel ar wech kentañ.\n31 Nerzhioù deuet eus e berzh a saotro ar santual, ar c’hreñvlec’h, a raio paouez an aberzh hollbad, hag a lakaio da zont eno euzhusted ar glac’har.\n33 Ar re boellek e-touez ar bobl a gelenno meur a hini, met kouezhañ a raint dre ar c’hleze, dre ar flamm, dre an dalc’herezh ha dre ar preizherezh, e-pad deizioù.\n35 Hag e-touez ar re boellek, hiniennoù a gouezho evit ma vint amprouet, glanaet ha gwennaet, betek amzer an diwezh, rak ne zeuio nemet d’an amzer merket.\n36 Ar roue a raio ar pezh a fello dezhañ hag a lorc’henno hag en em uhelaio dreist pep doue. Hag e lavaro traoù souezhus a-enep Doue an doueoù, hag e raio berzh betek ma vo ar vrouez kaset da benn, rak ar pezh a zo divizet a c’hoarvezo.\n37 Ne zalc’ho ket kont eus doueoù e dadoù nag eus karantez ar maouezed, ne zalc’ho kont eus doue ebet, rak en em uhelaio dreist pep tra.\n38 Met ec’h enoro doue ar c’hreñvlec’hioù en o lec’h, un doue dianavezet gant e dadoù, a enoro gant aour, arc’hant, mein prizius ha traoù c’hoantus.\n39 Hag e labouro evel-se a-enep difennoù ar c’hreñvlec’hioù gant un doue estren, ha d’ar re a anavezo anezhañ, e kresko o gloar, o lakaio da ren war galz, hag e lodenno dezho ar vro da c’hopr.\n40 Ha da vare an diwezh, roue ar c’hreisteiz a stoko outañ, met roue an hanternoz a zeuio en e enep evel ur barr-avel gant kirri, marc’hegerien ha listri niverus. Dont a raio war an douaroù, en em stlabezo evel ur froud hag e tremeno.\n41 Dont a raio da vro ar c’hloar, ha kalz a gouezho. Met ar re-mañ a dec’ho diouzh e zorn: Edom, Moab ha re bennañ mibien Ammon.\n42 Astenn a raio e zorn war ar broioù, ha bro Ejipt ne dec’ho ket.\n43 Hag e vo mestr war an teñzorioù aour hag arc’hant, ha war holl draoù prizius an Ejipt. Al Libiz hag an Etiopiz a vo war e lerc’h.\n44 Met keleier eus ar sav-heol hag eus an hanternoz a zeuio d’e drubuilhañ, hag e yelo er-maez gant ur fulor bras evit distrujañ ha kas da get kalz.\n45 Hag e savo teltennoù e balez etre ar morioù, ouzh ar menez santel glorius. Koulskoude e teuio d’e ziwezh, ha den ne sikouro anezhañ.\n1 En amzer-se e savo Mikael ar penn bras, a zalc’h start evit mibien da bobl. Hag e vo un amzer a c’hlac’har, evel n’eus ket bet abaoe ma ez eus broadoù betek ar mare-se. En amzer-se, e tec’ho piv bennak eus da bobl a vo kavet skrivet el levr.\n3 A re a vo bet fur a lugerno evel splannder an ec’honder, hag ar re o devo degaset kalz d’ar reizhder a lugerno evel stered, dalc’hmat ha da viken.\n4 Ha te Daniel, mir kuzh ar c’homzoù-se, siell al levr betek amzer an diwezh. Kalz a redo amañ hag ahont, hag an anaoudegezh a gresko.\n5 Ha me Daniel a sellas, ha setu daou all en em zalc’he en o sav, unan en tu-mañ da ribl ar stêr, hag egile en tu all da ribl ar stêr.\n6 Unan anezho a lavaras d’an den gwisket gant lin a oa dreist doureier ar stêr: Pegoulz e vo echu ar burzhudoù-se?\n7 Hag e klevis an den gwisket gant lin a oa dreist doureier ar stêr; sevel a reas e zorn dehou hag e zorn kleiz etrezek an neñvoù, hag e touas dre an Hini a vev da viken, e vo a-benn un amzer hag amzerioù hag un hanter-amzer; ha pa vo echuet da stlabezañ nerzh ar bobl santel, an holl draoù-se a vo kaset da benn.\n9 Hag e lavaras: Kae, Daniel, rak ar c’homzoù-se a zo kuzhet ha siellet betek amzer an diwezh.\n11 Adalek an amzer ma paouezo an aberzh hollbad ha ma vo deuet euzhusted ar glac’har, e vo mil daou c’hant dek deiz ha pevar-ugent.\n12 Eürus an hini a c’hortozo hag a zeuio betek mil tri c’hant pemp deiz ha tregont.\n13 Met te, kae da’z tiwezh. Diskuizhañ a ri, hag e chomi ez sav evit da lod e dibenn da zeizioù.


Pleg-mor Bengal - Wikipedia\nPleg-mor Bengal (e banglaeg বঙ্গোপসাগর, Bangópaságara, en hindieg बंगाल की खाड़ी, Bangála kí kháda, e telougoueg బంగాళాఖాతం, Bangálákhátam, e tamileg வங்காள விரிகுடா, Vankála virikutá, e saozneg Bay of Bengal) zo ul lodenn eus Meurvor Indez, e stumm un tric'horn, bevennet er c’hornôg gant Sri Lanka hag India, en hanternoz gant Bangladesh, er reter gant Birmania hag an enezegoù Andaman ha Nikobar.\nKalz eus stêrioù India, pa ya o dourioù war-zu ar reter, en em daol e Pleg-mor Bengal : ar Ganga, ar Meghna hag ar Brahmaputra en hanternoz, hag ar Mahanadi, ar Godavari, ar stêr Krishna hag ar stêr Kaveri er c’hreisteiz. Ur goadeg manglez vras, ar Sundarban, a gaver en delta stummet gant ar Ganga, ar Brahmaputra hag ar Meghna. Ar stêr Irrawaddy, e Birmania, en em daol e Pleg-mor Bengal ivez.\nPorzhioù-mor bras zo war aodoù Pleg-mor Bengal : Chennai (anvet Madras gwechall), Vishakhapatnam, Chittagong, Kolkata (anvet Calcutta gwechall) ha Puducherry (anvet Pondichéry gwechall).\nAdtapet diwar « https://br.wikipedia.org/w/index.php?title=Pleg-mor_Bengal&oldid=1469254 »


Dead Rising (heuliad c'hoarioù video) — Wikipedia\nDead Rising (heuliad c'hoarioù video)\nE3 2006 peul c'hoari video Dead Rising\nDead Rising zo un heuliad c'hoarioù video doare dreistbevañ spont en ur bed digor krouet gant Keiji Inafune. Savet e oa bet da gentañ gant Capcom a-raok ma vefe adkemeret ar sevel gant Capcom Vancouver.\nAr c'hoarioù en heuliad a gemer plas e kêrioù ijinet, memes ma vez kaoz eus kêrioù gwirion. Ar c'hentañ c'hoari d'an heuliad a vez en ur stal bras e kêr Willamette, Colorado. An ouzhpennadur a-raok d'an eil c'hoari anvet "Case Zero" a vez e Still Creek, ur gêriadennig e-kichen Las Vegas. Ar c'hoari pennañ a gemer plas e kêr Fortune City, en ur greizenn kenwerzhel. An ouzhpennadur "Case West" a demen en uzin Phenotrans nepell diouzh Fortune City. An trede c'hoari a gemer plas e Los Perdidos, California. "Dead Rising 4" a roio tro d'ar c'hoarierien da zistreiñ da Willamette gant un aloubadeg zombied e "Willamette Memorial Mall" (ur greizenn kenwerzhel) a oa bet savet evit enoriñ gouzañverien an aloubadeg zombi er c'hoari kentañ.\n"Phenotrans" zo un embregerezh pinvidik a milionoù saver louzoù. Krouet ez eus bet ganto ur re louzoù "Zombrex", ur pare a c'hell ma vez kemeret bemdez, difenn un den klañv da dreiñ d'ur zombi. An embregerezh a zo an enep d'an harozed e-pad an heuliad a-bezh. Bez ez eus ivez kevredigezhioù evel ar C.U.R.E. (Citizens for Undead Rights and Equality) a stourm evit gwirioù ar zombied.\nDead Rising 2- Off the Record\nCosplay ur zombi eus ar c'hoari Dead Rising 2\nAdtapet diwar « https://br.wikipedia.org/w/index.php?title=Dead_Rising_(heuliad_c%27hoarioù_video)&oldid=1764776 »\nC'hoarioù video Capcom\nC'hoarioù video gant zombied\nKemmoù diwezhañ degaset d'ar bajenn-mañ d'an 23 Eos 2017, da 07:00.


Noriked - Wikipedia\nNorikon hag Impalaeriezh Roma\nUnan eus enskrivadurioù Magdalensberg, eus amzer an impalaer Augustus.\nAn Noriked a oa ur bobl geltiek e-kreiz Europa. War-dro 200 kent JK e voe diazezet ganto Rouantelezh Norikon (latin: Regnum Noricum). 13 meuriad a oa o chom e Norikon, met n'anavezomp nemet 8 eus o anvioù: Ambidraved, Ambilined, Ambisonted, Helveted, Laianked, Taorisked (pe Noriked propr), Saevated hag Uperaked.\nRouantelezh Norikon[kemmañ | kemmañ ar vammenn]\nKêrioù pennañ Norikon a oa Noreia (kêr-benn ar rouantelezh), Virunon (Sankt-Peter-im-Holz, Karintia), Ovilava (Wels, Aostria-Uhel), Agunton (Lienz, Tirol) ha Lauriakon (Lorch) en Aostria a-vremañ ha Celeia (Celje) ha Poetovio (Ptuj) e Slovenia. Brudet e oa ar vro evit an houarn a veze eztennet eno.\nEr bloavezh 15 kent JK e voe aloubet Norikon gant Impalaeriezh Roma. Dindan ren Diokletian (245-313) e voe rannet Norikon e div broviñs roman, Noricum Ripense en Norzh ha Noricum Mediterraneum er Su. Er Vvet kantved ec'h aloubas meuriadoù slavek an div rannvro.\nYezh an Noriked (norikeg pe keltieg ar reter)[kemmañ | kemmañ ar vammenn]\nWar a seblant, e oa kar an norikeg d'ar galianeg. Ur yezh p-keltiek e oa evit doare. Anavezout a reer anvioù-tud hag anvioù-lec'hioù dreist-holl. En tu-hont d'an anvioù divoutin-se n'eus nemet ur skrid a zo bet miret. Enskrivadur Grafenstein a vez graet anezhañ. Setu an destenn en he fezh:\nONA C [...]\nNe gomprener ket mat an destenn-se, met moarvat e talvez "ollo so" kement hag "an holl-se".\nAn norikeg a yeas da get en Eil kantved goude JK.\nAdtapet diwar « https://br.wikipedia.org/w/index.php?title=Noriked&oldid=1671010 »\nKemmoù diwezhañ degaset d'ar bajenn-mañ d'an 9 Du 2015, da 07:12.


NEDELEG - An Azvent\nAccueil > Skol-vamm > Dizoleiñ ar bed : amzer spas > NEDELEG - An Azvent\ndimanche 2 décembre 2018, par Isabelle, Patrick.\nKalanderioù AN AZVENT\nAn droienn lavar : Nedeleg\nLevrioù e brezhoneg evit (...)\nTresadennoù bev NEDELEG\nNedeleg er relijion\nCalendrier de l’Avent, vocabulaire sur le thème de Noël, dessins animés, vidéos en breton et chants en breton et en anglais...\nKanañ ha dibuanañ Nedeleg, embannet gant TES : KLIKIT amañ !\nLizhiri d’an tad nedeleg gant TES : KLIKIT aze !\nRoll ar c’hanaouennoù (evit an dud vunut hag ar re vras ivez) :\nNedeleg laouen gant Jean-Luc ROUDAUT\nNoz an Nedeleg gant Yann RAOUL\nKanomp uhel ! gant skol diwan Pondi\nSonenn Nedeleg gant An diaoul ha bug...ale !\nAn tad Nedeleg (Enora)\nPelec’h emañ an tad Nedeleg (Enora)\nNedeleg laouen (Enora)\nHag e saozneg ivez :\nWe wish you a merry christmas stumm boas ha stumm aes\nI’m a dancing Christmas tree gant A. J. JENKINS\n"Nedeleg laouen d’an holl" kanet gant Jean-Luc ROUDAUT. Hag ar video savet gantañ ivez. Klikit amañ evit tizhout ar video ! War dailymotion.\nUn abadenn DIBIKOUZ a-bezh (Dibikouz prantad 1) zo bet ivez diwar-benn Nedeleg, ha bet skignet gant BREZHOWEB ; Yann RAOUL a gane enni. Klikit amañ da welet un tamm berr eus an abadenn-se. Tennet eo ar ganaouenn eus ar CD "Noz an Nedeleg" (Diwallit : n’eo ket ur CD evit ar vugale nemetken mes unan evit an holl).\n"Kanomp uhel" : fiskal kabidant, get begon !\nAr pempvet kanaouenn ("Kanomp uhel !") a lid Nedeleg : "Setu miz an azvent, bugaligoù, Kinklomp ar sapinenn, kenti-kentañ,..."\nUr ganaouenn : "Sonenn Nedeleg", e-barzh an albom "An diaoul ha bug...ale !" gant merc’hed an diaoul ha peder, ha skolidi divyezhek eus Pondi ha Lannarstêr.\n03. Sonenn Nedeleg 1:46 ; 13. Sonenn Nedeleg 1:46 (sonerezh)\n4 c’hanaouenn Nedeleg el levr "Enora", gant ar pozioù (e stumm pdf) hag an enrolladennoù (e stumm mp3) pellgargapl war lec’hienn TES, amañ. https://www.reseau-canope.fr/tes/\n13. An tad Nedeleg\n15. Pelec’h emañ an tad Nedeleg\n16. Nedeleg laouen\nWe wish you a merry christmas : ar ganaouenn nedeleg mil anavezet, gant an diskan a vo mat evit ar vugale er skol-vamm (ar pozioù all vo kanet gant ar skolaer(ez) nemetken).\nEvit an enrolladur pellgargabl, klikit amañ.\nKanet gant Claude Vollaire hag implijabl dieub mes evit ar skolioù nemetken.\n2 stumm amañ, ar stumm boas hag ar stumm aes evit ar skolidi yaouank :\nmerry christmas stumm aes\nThe dancing Christmas tree song gant A.J. Jenkins. Video by KidsTV123. Copyright 2011 A.J.Jenkins / KidsTV123 : All rights reserved. Klikit amañ !\nBarzhoneg Nedeleg gant Naig Rozmor. (1, 2, 3, rimadelloù a ri ; Pladenn A, niverenn 66). [Testenn bellgargapl war lec’hienn TES https://www.reseau-canope.fr/tes/\nDEIZIATAER an AZVENT EN LINENN ! Amañ : http://divyezh.bruz.free.fr/xmascalendar/index.php\nUr ger e brezhoneg bemdez evit gortoz !\nHag unan all, stumm paper, amañ da heul !\nEvit lakaat ar skolidi da gomz ha d’en em lec’hiañ en amzer, er skol-vamm. Trugarez da b/Patrick Béchard !\nkalander an azvent\nkalander an azvent 2\nkalander an azvent skritell\nAn droienn lavar : Nedeleg laouen !\nDVD "Brezhoneg bemdez" gant Lionel Buannic : video leun a vuhez (abadennoù ag ur vinutenn hanter bewech) gant ar re vras. Ha war brezhoweb ivez : klikit amañ !\nvideo niverenn 6. Nedeleg laouen\nGerioù Nedeleg :\nGeriaoueg Nedeleg : 1 fichenn e-barzh "geriadurig ma c’hlas" embannet gant TES, pajenn36.\nGeriaoueg ar c’hoarielloù : 2 fichenn e-barzh "geriadurig ma c’hlas", pajennoù 37 ha 38 (da luc’heilañ). Levr amañ (digoust evit ar skolioù) : https://www.reseau-canope.fr/tes/\nFichennoù skoazell evit lakaat ar vugale da skrivañ ha tresañ an tad Nedeleg, ar wezenn-sapr hag ar c’hinkladurioù.\nLevrioù e brezhoneg evit gortoz Nedeleg\nErnest ha Célestine : Ar wezenn Nedeleg hag Ernest ha Célestine : Gouel Nedeleg e ti Ernest ha Célestine gant Gabrielle Vincent, embannadurioù TES.\nKlikit amañ !\nHa klikit aze !\nKabell ruz bras gant Juliette Parachini-Deny ha Coralie Saudo, embannadurioù Keit vimp bev, 8 € ; setu ur bleiz marnaoniek o redek war-lerc’h Kabellig-ruz !... Mes piv vo tapet ?\nNedeleg kentañ Spot :\nDiviet eo abaoe pell, met chom a ra ur skouerenn war estajerenn ar skol, marteze.\n"Nedeleg Laouen Arzhur", ul levr gant skeudennoù kuzh-diguzh gant Bettina Paterson ha bet embannet gant An Here, evit ar re vihanañ.\nWanig ha Wenig, Nozvezh ar pellgent.\n"Gwechall, hervez ar vojenn, e c’helle al loened kaozeal un nozvezh ar bloaz. Nozvezh ar pellgent"... Mes arabat kousket ma fell deoc’h klevout anezhe !\n"Mammig zo droug enni" : ur sizhunvezh evit klenkañ pep tra araok ma vo erru an tad Nedeleg ! Embannet eo bet gant Sav-heol, koust a ra 4 euro nemetken, ha digoust eo enrolladenn an istor pellgargapl war lec’hienn Kuzul ar Brezhoneg, amañ : http://www.brezhoneg.org/fr/livres/mammig-zo-droug-enni\nBurzhud koad an dug, kontadenn Nedeleg gant Youenn Gervalan, skeudennoù gant P. Pawlak.\n" ... Biskoazh ne’m boa klevet ur c’hi o komz, ha ma c’hi a oa an hini a oa o komz ouzhin. Gwir eo ivez e teu ar gomz d’al loened e Breizh, nozvezh ar Pellgent."\nTorret eo stlejell an tad Nedeleg. Chann ar gaouenn zo o tont !\nTrotig hag ar wezenn Nedeleg (pack 2, rann 14)\nTrotig hag ar profoù Nedeleg (pack 3, rann 78)\nDa brenañ gant BreizhVOD amañ.\nNEDELEG SPOT war BREIZHVOD : Klikit amañ. Kollet eo stlejell an tad Nedeleg !\nHag e-touez an istorioù "Pomme d’api"/ Ur wech e oa e brezhoneg :\nAn Tad Nedeleg ha Tom-Torch, klikit amañ.\nUr babig evit an Tad Nedeleg, klikit amañ.\nLoeroù an Tad Nedeleg, klikit amañ.\nSetu liamm un Didapages -levr en linenn gant skeudennoù ha testennoù enrollet- diwar-benn tem Nedeleg hag ar c’hraou, kinniget gant Goulven JAMIER, ha savet gant J.C LE RUYET hag e skolidi : http://gjamier.free.fr/levr/nedeleg\nRimadelloù ar sizhun


Pajenn:Marrec - Doctrin ar guir Gristen.djvu/28 - Wikimammenn\nPajenn:Marrec - Doctrin ar guir Gristen.djvu/28\ngoësse gueneoc’h coëza er memes fautou, ispicial er re vrassa anezo : Doue pehini ho car, a vuelo ar boan a guemerit, en devezo truez ouzoc’h hac ho sicouro.\nPe seurt action a c’hraç a allan-me da renta deoc’h, ô va Doue, evit ar pardon hoc’h eus accordet d’în ? Va c’holl a allac’h evit bepret, hac em pardonit ! hoc’h adversour e voan, ha cetu-me brema agreabl dirac ho taoulagad ! peguer bras pec’her ha peguer miserabl bennac e ven bet, n’hoc’h eus quet brema nebeutoc’h a garantez evidon ! O va ene, meulit Doue, ha ne ancounac’hait jamæs ar c’hraç gaër en deus græt deoc’h, ê pehini a bardon deoc’h ho pec’hejou, ho rent salo dious hoc’h infirmiteou spirituel, ho tilivr diouz ar maro eternel, hac a ro deoc’h guir ê\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/28&oldid=100374 »\nKemmoù diwezhañ degaset d'ar bajenn-mañ d'an 27 Meu 2017, da 14:03.


Norfolk (disheñvelout) - Wikipedia\nNorfolk zo ur gontelezh eus Bro-Saoz. Savet eo an anv diwar ar gerioù saoznek north (norzh, hanternoz) ha folk (tud, pobl), hag a dalv kement ha tud an hanternoz, e-kichen an anv Suffolk. Lec'hioù all ha traoù all zo anvet Norfolk ivez.\n1 Lec'hioù all\nNorfolk (Zeland-Nevez), ul lec'h e Taranaki\nBonn-morlu Norfolk, ur bonn bras eus an U.S. Navy e Virginia\nListri[kemmañ | kemmañ ar vammenn]\nC'hwec'h lestr zo bet anvet HMS Norfolk, er morlu saoz.\nTri lestr zo bet anvet USS Norfolk, er morlu stadunanat.\nNorfolk Trotter, ur ouenn gezeg\nNorfolk Horn (deñved), ur ouenn deñved\nNorfolk Grey, ur ouenn yer\nNorfolk Black, ur ouenn yer-Indez\nNorfolk Terrier, ur ouenn chas\nDug Norfolk, titl\nEarl of Norfolk, titl\nLawrence Norfolk, romantour saoz\nAdtapet diwar « https://br.wikipedia.org/w/index.php?title=Norfolk_(disheñvelout)&oldid=1474631 »


Waldo Williams (30 a viz Gwengolo 1904 – 20 a viz Mae 1971) a oa ur skrivagner kembraek, unan eus barzhed wellañ Kembre en XXvet kantved, brudet e vennozhioù peoc'hgarour, krenour, broadelour ha sokialour.\nGanet e voe e Hwlffordd, e Sir Benfro, e 1904. Kembraeger e oa e dad met saoznegerez e vamm. Gant ar paotrig e voe desket saozneg da gentañ hag en em lakaat a reas da gembraegañ pa zilojas e dud da vont da v-Mynachlog-ddu, e hanternoz Sir Benfro, al lec’h ma oa bet anvet e dad da rener-skol ha ma oa ar c’hembraeg yezh an darn vrasañ eus an dud. Studioù saozneg a reas Waldo Williams e skol-veur Aberystwyth. Labourat a reas evel kelenner goude se, e meur a lec’h, e Kembre hag e Bro-Saoz. E-pad an Eil Brezel-bed e nac’has servijout an arme. Da vare Brezel Korea (1950-1953) e nac’has paeañ e dailhoù da ziskouez e oa a-enep ar brezel-se. Abalamour da se e voe toullbac'het div wech e deroù ar bloavezhioù 1960.\nE 1959 ez eas war ar renk en anv Plaid Cymru e dilennadeg kannad Sir Benfro ha tapout a reas 4,32% eus ar mouezhioù. Mervel a reas en ospital Hwlffordd e 1971 ha beziet e voe e Llandysilio.\nMerket eo e varzhoniezh gant e vennozhioù peoc'hgarour ha dengarour. Skrivañ a rae hervez reolennoù ar varzhoniezh kembraek hengounel, anvet cynghanedd (“kenganez”), met gwelet a reer ivez en e skridoù levezon barzhed saoznek evel William Wordsworth pe Walt Whitman. Ur barzh tost d’ar bobl e oa ha kanañ a rae buhez ar bobl-se en e werzennoù. Met levezonet-don eo e skridoù ivez gant e vennozhioù kristen ha dengarour.\nEmbann a reas barzhonegoù ha pennadoù e-barzh kelaouennoù kembraek eus e amzer, evel Y Ford Gron pe Y Traethodydd, met ne voe embannet nemet un dastumad eus e varzhonegoù e-pad e vuhez, Dail pren.\nCerddi'r plant (« Barzhonegoù ar vugale »), 1936, dastumad barzhonegoù gant Waldo Williams hag E. Llwyd Williams. Adembannet e 1970.\nDail Pren (« Delioù ar wezenn »), 1956. Adembannet e 1991 gant Gwasg Gomer.\nCerddi Waldo Williams (« Barzhonegoù Waldo Williams »), 1992, un dibab eus e varzhonegoù, embannet gant J. E. Caerwyn Williams.\nWaldo Williams: rhyddiaith, 2001, dastumad eus e skridoù e komz-plaen, embannet gant Damian Walford Davies.\nOld Farm House, 1961, troidigezh gantañ eus al levr Hen Dy Ffarm gant D. J. Williams.\nWaldo Williams en dastumad Cyfres y Meistri (1981) embannet gant Robert Rhys, Gwasg Christopher Davies.\nWaldo Williams en dastumad Llên y Llenor (1985) gant Ned Thomas.\nWaldo Williams en dastumad Bro a Bywyd (1996) embannet gant James Nicholas, embannadurioù Barddas.\nSelaouit mouezh Waldo Williams e lec’hienn BBC Kembre Cymru ar yr awyr (e kembraeg).\nAdtapet diwar « https://br.wikipedia.org/w/index.php?title=Waldo_Williams&oldid=1479959 »


Hamilcar Barca - Wikipedia\n(Adkaset eus Hamilkar Barka)\nHamilcar a rene arme zouar ar Gartadaiz e Sikilia eus 247 da 241 kent J.-K. e-pad prantad diwezhañ ar C'hentañ brezel punek. Ren a reas ur gouvrezel efedus a-enep ar Romaned e Sikilia ha betek aodoù Italia. E 247 kent J.-K., goude bezañ staliet e soudarded er menezioù e-kichen Panormus (Palermo hiziv) e kasas Hamilkar meur a argad e Kornôg aodoù Italia. Rediet e voe ar Romaned da dennañ ar pep brasañ diouzh o arme e porzh Lilybaeum (hiziv Marsala). Drouziwezh rummad listri Kartada e 241 k J.-K. a lakaas ar brezel da baouez. Goude an atroperezhioù peoc’h Kartada a voe rediet da zilezel Sikilia ha da baeañ digolloù bras-kenañ.\nAnvet komandant an arme e 237 k J.-K. e krogas aloubadeg Hispania da gavout arc'hant ha soudarded evit Kartada. Sonjal a rae dezhañ argadiñ Roma dre eno. Tremen reas 9 bloavezh o prientiñ meuriadoù aloubet reter ha Su Hispania hag o sevel un arme bras-kenañ a dalvezas d'e vab Hannibal e-pad an Eil brezel punek. Mervel a reas muntret gant ur c'helt e -228.\n↑ S. Lancel, Hannibal p.6\nAdtapet diwar « https://br.wikipedia.org/w/index.php?title=Hamilcar_Barca&oldid=1815932 »\nBrezel punek kentañ\nKemmoù diwezhañ degaset d'ar bajenn-mañ d'an 17 Kzu 2018, da 01:39.


etrezomp - Wikeriadur\nEus etre hag -omp.\nFurm an araogenn etre, displeget er c'hentañ gour lies\nEtrezomp e kaozeemp, ha c'hoant hor boa da c'houlen petra a rea kement a nec'hamant d'ezhan; mez hini ne grede goulen. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 100.)\nM'oarvad, emezhan, o peuz klevet hano deuz ar stourmajou bet etrezomp hag ar Brusianed enn dro da gear ar Mans, [...] — (Hyacinthe Kerniliz, Kalon rannet, Le Courrier du Finistère niv. 1471, Meurzh 1908, p. 3c.)\nHelibini oa etrezomp. PIPI 1908/62\n» [...], greomp ar peoc'h etrezomp, [...] » — (Erwan ar Moal, Pipi Gonto, Kemper, 1925, p. 163.)\nPep hini a gavas mat e voued, c'hoarzhadeg a oa etrezomp hag e dibenn pred e kanjomp zoken sonioù ha gwerzioù brezhonek. — (Jarl Priel, An Teirgwern Pembroke, Al Liamm, 1959, p. 15.)\nMe a lavar ze etrezom. — (Jules Gros, Le trésor du breton parlé Première Partie, 1966, p. 169.)\n— [...]. Ur gaozeadennig all a vo etrezomp, pa'z po bet amzer d'en em soñjal ervat ha da zibab e tu piv emaoc'h. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 234.)\ngalleg : entre nous (fr)\nAdtapet diwar « https://br.wiktionary.org/w/index.php?title=etrezomp&oldid=300551 »\nKemmoù diwezhañ degaset d'ar bajenn-mañ d'an 30 Mez 2020, da 07:45.


DIWAR-BENN AN TORR-DIMEZI\n1 P’e-noa Jezuz echu ar prezegennou-ze, e kuiteas Bro-Halilea hag e teuas war douar Bro-Judea en tu all d’ar Jordan. 2 Eun niver braz a dud a yeas d’e heul hag eno e pareas anezo.\n3 Farizianed a zeuas d’e gavoud evid klask e amproui, hag e lavarjont dezañ :\n— « Daoust hag aotre e-neus ar gwaz da gas kuit e wrég evid abeg pe abeg ? »\n4 Jezuz a respontas :\n— « Ha n’ho-peus ket c’hwi lennet e-neus Doue krouet er penn kenta ar gwaz hag ar vaouez, ha lavaret dezo : 5 « Ablamour da gement-se, e kuitaio ar gwaz e dad hag e vamm, evid beza d’e wrég, hag e teuint da veza o-daou eur horv kepkén. 6 Evel-se n’int mui daou, med eur horv kepkén. Arabad eo d’an dén dispartia ar pez a zo bet unanet gand Doue ».\n7 — « Perag eta, emezo dezañ, e-neus Moizez roet urz da rei eur paper a dorr-dimezi, pa gaser kuit ar wrég ? »\n— « En abeg d’ar haledet m’eo ho kalon, eo e-neus Moizez roet an aotre deoh da gas kuit ho kwragez, med er penn kenta n’edo ket an traou evel-se.\n9 « Hel lavared a ran deoh : an neb a gas kuit e wrég, nemed ha serh e vefe, hag a zimez gand unan all, a ra ar pehed a avoultriez ».\n10 An diskibien a lavaras dezañ :\n— « Mar d-ema kont evel-se evid ar gwaz e-keñver e wrég eo gwelloh chom dizimez ».\n11 — « An oll, emezañ dezo, ne intentont ket kement-se, nemed ar re a zo bet roet dezo d’her hompren.\n12 « Bez’ ez eus tud hag a zo dihalloud da zimezi, o veza m’int bet ganet evel-se gand o mamm, re all bet laket er stad-se gand an dud, ha re all hag a zo chomet dizimez ablamour da Rouantèlèz Doue. An neb a hell intent, dezañ da intent ».\n13 Neuze e oe digaset dezañ bugale, evid ma’h astennfe e zaouarn warno gand eur bedenn. Med an diskibien o diarbennas krenn.\n14 Jezuz a lavaras :\n— « Lezit ’ta ar vugale vihan da zond davedon, ha na virit ket outo, rag d’ar re a zo heñvel outo eo e vo roet Rouantèlèz Doue ».\nAR PAOTR YOUANK PINVIDIG\n16 Ha setu eun dén o tostaad outañ hag o lavared dezañ :\n— « Petra a vad am-eus da ober evid kaoud ar vuez peurbaduz ? »\n17 Respont a reas dezañ :\n— « Perag e rez goulennou ouzin diwar-benn ar mad ? N’eus nemed Doue hag a ve mad. Ma fell dit antreal er Rouantèlèz, mir ar gourhemennou ».\n18 — « Pere, emezañ ? »\nHa Jezuz respont :\n« Ne lazi ket, ne vezi ket avoultrer, ne laeri ket, ne lavari ket falz-testeniou. 19 Da dad ha da vamm a enori, ha da nesa a gari eveldout da unan ».\n20 Ar paotr yaouank a respontas dezañ :\n— « An dra-ze am-eus miret penn-da-benn. Petra ’vank din c’hoaz ? »\n21 Jezuz a respontas dezañ :\n— « Ma fell dit beza parfet, kee, gwerz kemend a zo dit, hag her ro d’ar paour, ha neuze ez-po eun teñzor en neñvou, ha goudeze, deus d’am heul ».\n22 O kleved kement-se ez eas kuit ar paotr yaouank pounner e galon, rag pinvidig braz e oa.\n23 — « E gwirionez m’hel lavar deoh : Eun dén pinvidig a vo dïêz braz dezañ antreal e Rouantèlèz Doue. 24 Hel lavared a ran deoh, eur wech c’hoaz : Esoh eo d’eur hañval tremen dre hraouenn eun nadoz eged d’eun dén pinvidig mond e Rouantèlèz Doue.\n25 War ar geriou-ze e oe souezet maro an diskibien hag e lavarent :\n— « Piou eta a hell beza salvet ? »\n26 Jezuz en eur zelled outo a lavaras :\n— « An dud a zo an dra-ze dreist d’o galloud, med Doue n’eus netra dreist d’e halloud ».\nDIGOLL AR RE A GUITA PEP TRA\n27 Neuze e lavaras Pèr :\n— « Ha ni hag on-eus dilezet pep tra evid mond d’az heul, petra ’dalvezo an dra-ze deom ?\n28 Jezuz a lavaras dezo !\n— « E gwirionez m’hel lavar deoh : Pa vo renevezet ar béd a-béz, pa azezo Mab an dén war e dron a hloar, e vezoh, c’hwi ive hag a zo deuet d’am heul, azezet war daouzeg tron evid barn daouzeg meuriad Israël.\n29 « Ha kement hini e-no dilezet liez, breudeur, c’hoarezed, tad ha mamm, bugale pe barkeier, ablamour d’am ano, a resevo kalz muioh, ha da lod ar vuez peurbaduz. 30 Ha kalz euz ar re genta a vo da ziweza, hag ar re ziweza-da genta ».


kement ha ken bihan - Wikeriadur\n1.1.1 Troiennoù heñvelster\n→ Etimologiezh da glokaat (Ouzhpennañ) Diwar kement ha ken bihan , a zo kontrol an eil d'egile.\nkement ha ken bihan /Distagadur ?/\nKement ha ken bihan kontañ deoc'h, ar rouanez a oa en em gavet dougerez. — (Jules Gros, Le trésor du breton parlé Troisième Partie, 1974, p. 144.)\nkement ha ken bihan ma...\nHa koulskoude o bugale a varve holl, an eil goude egile, kement ha ken bihan ma ne chomas nemet an daou yaouankañ, paotr ha plac'h, Yvon ha Mari, — (Fañch an Uhel, Kontadennoù ar Bobl/1, Al Liamm, 1984, p. 246.)\n..., kement ha ken bihan ma vezen a-drugarez dezho stipet ha pentet evel un tammig aotrou. — (Jarl Priel, Va Zammig Buhez, Al Liamm, 1954, p. 27.)\n..., kement ha ken bihan ma rankas paouez d'embann Kroaz ar Vretoned. — (Jarl Priel, Va Zammig Buhez, Al Liamm, 1954, p. 61.)\n..., kement ha ken bihan ma rankis gortoz ken na vije bet peurlennet roll kanfarded ar rhétorique. — (Jarl Priel, Va Zammig Buhez, Al Liamm, 1954, p. 62.)\n..., kement ha ken bihan ma krogas an ofiserien hag ar vartoloded da lemel o zammig barv evit ma c'helljent bale er straedoù kuit da vezañ hegaset gant ar jaloded-se. — (Jarl Priel, Va Zammig Buhez, Al Liamm, 1954, p. 102.)\nKement ha ken bihan ma c'hoarvezas ganin skrivañ div pe deir gwech da Baris diwar ali va c'horonal, ... — (Jarl Priel, Amañ hag Ahont, Al Liamm, 1957, p. 14.)\n[...], kement ha ken bihan ma rankas ar paour kaezh Per, [...]. — (Jarl Priel, An Teirgwern Pembroke, Al Liamm, 1959, p. 16.)\nkement ha ken bihan ken ...\nKement ha ken bihan ken e-nevoa debret toud e stal. — (Jules Gros, Le trésor du breton parlé Troisième Partie, 1974, p. 144.)\nkement ha ken brav\ngalleg : tant et si bien (fr)\nAdtapet diwar « https://br.wiktionary.org/w/index.php?title=kement_ha_ken_bihan&oldid=209663 »\nKemmoù diwezhañ degaset d'ar bajenn-mañ d'an 23 Gwe 2015, da 08:46.